qundao/data-zh-poetry huggingface dataset:
贈旴江謝正之
作者：楊萬里
朝代：宋

旴江天上銀河冰，麻姑人間白玉京。
不生金珠不生玉，只生命代千人英。
前有泰伯後子固，後無來者前無古。
九州四海何同年，濃墨大字薦惠連。
君家春草池塘句，只今又見君著語。
袖中繡出詩一編，清新不減春草篇。
願君努力古人事，再光麻姑與旴水。
贈旴江謝正之
作者：楊萬里
朝代：宋

策馬訪柴扉，庭前草亦□。
談今復談古，如子□□□。
贈曾相士二首·其一
作者：楊萬里
朝代：宋

富貴真成一聚塵，饑寒選得萬年名。
心知那有揚州鶴，更問儂當作麽生。
贈曾相士二首·其二
作者：楊萬里
朝代：宋

拋了儒書讀相書，却將冷眼看諸儒。
曾生肯伴誠齋否，共箇漁舟入五湖。
贈歸宗長老道賢
作者：楊萬里
朝代：宋

地下歸宗天下傳，老夫剩欲到雲邊。
王弘送酒催歸去，且省遠公沽酒錢。
贈法才師
作者：楊萬里
朝代：宋

才公南華別，不見八年許。
瓣香宗混融，隻眼半唐舉。
聊將笋蕨觜，戲作冠劍語。
天還在壺中，雲却歸何處。
贈玉婿時可
作者：楊萬里
朝代：宋

忠襄先生有賢甥，盧溪先生有賢孫。
只今二十能綴文，超然下筆如有神。
忠襄大節爭日月，盧溪清風敵霜雪。
兩家不是無家法，何須外人問衣鉢。
老夫卧病南溪旁，芙蓉紅盡菊半黄。
子來問訊維摩詰，分似家風一瓣香。
贈相士蓑衣道人杜需二首·其一
作者：楊萬里
朝代：宋

與子生疎有底仇，談間容易說封侯。
病身更遣冰山倚，野鶴孤雲也替愁。
贈相士蓑衣道人杜需二首·其二
作者：楊萬里
朝代：宋

坐來小歇過眉拄，客裏那能滿眼酤。
肯脫蓑衣借儂著，鷗邊雨外且江湖。
贈節推學士
作者：楊萬里
朝代：宋

奏篇驚倒漢廷臣，一眼元無四海人。
天下無雙聊小却，洛陽年少是前身。
雲鵬飛上偏嫌早，霧豹深藏更幾春。
寬作十年相見著，剩將風雪試松筠。
贈翦字吳道人
作者：楊萬里
朝代：宋

寶晉雲煙雜海濤，玉谿花月寫風騷。
一生不倩毛錐子，只倩并州快翦刀。
贈臨川嚴泰伯秀才
作者：楊萬里
朝代：宋

臨汝嚴夫子，搘筇扣敝廬。
文如漆園壯，人似客星孤。
善相遺驎瘦，深參得腹腴。
行看最先進，辨論詘諸儒。
贈蜀中相士范思齊往全州見萬先之教授
作者：楊萬里
朝代：宋

兩脚那解上金鑾，兩手只合把釣竿。
比身管樂兒時態，已翻九河洗我肝。
范生來自浣花里，眼中之人定誰貴。
百鍊未必賢繞指，貴人正要老於事。
斜風細雨又春休，落花啼鳥總春愁。
試問談間立封侯，何如百錢挂杖頭。
贈都下寫真葉德明
作者：楊萬里
朝代：宋

我昔山林人不識，或疑謫仙或狂客。
仰看青天不看人，醉裏那知眼青白。
一攜破硯入長安，素衣成緇綠鬢斑。
上林麒麟著野馬，滄洲鷗鷺綴孔鸞。
漢宮威儀既不入貴人樣，灞橋風雪又不見詩人相。
不須覽鏡照清溪，我亦自憎塵俗狀。
葉君著眼秋月明，葉君下筆秋風生。
市人請畫即唾駡，只寫龍章鳳姿公與卿。
肯來爲予寫衰貌，擲筆掉頭欣入妙。
相逢可惜遲十年，不見詩翁昔年少。
贈閣皂山嬾雲道士詩客張惟深二首·其一
作者：楊萬里
朝代：宋

閣皂峰頭半朶雲，化爲道士到吾門。
問渠真箇如雲嬾，爲許隨風處處村。
贈閣皂山嬾雲道士詩客張惟深二首·其二
作者：楊萬里
朝代：宋

羽客來從閣皂山，殷勤告訴病詩癲。
古今此病元無藥，癲到陰何便是仙。
贈高德順
作者：楊萬里
朝代：宋

兒時同客水中蟹，鴨脚林間索詩債。
只今白髮共青燈，一尊濁酒話平生。
我才不及君才美，毛穎負君真差事。
見說君家千里駒，看渠高大君門閭。
贛守張子智舍人寄詩送酒和韻謝之
作者：楊萬里
朝代：宋

誰言天上張公子，飛下崆峒看曉晴。
爲愛東坡題八境，却同嚴助厭承明。
詩來風雨荒涼後，語带江山紫翠橫。
更遣麯生相暖熱，十年同社再尋盟。
走筆和張功父玉照堂十絕句·其一
作者：楊萬里
朝代：宋

健青新走一梢長，外日東風引得狂。
定自今番春色裏，新枝別樣占年光。
走筆和張功父玉照堂十絕句·其一〇
作者：楊萬里
朝代：宋

老嬾狂吟不要工，愛君七字晉唐風。
更煩傳語梅花道，火急齊開小至中。
走筆和張功父玉照堂十絕句·其七
作者：楊萬里
朝代：宋

今歲略無霜報寒，忽然一夜雪漫漫。
雪花要作梅花地，十月早梅和雪看。
走筆和張功父玉照堂十絕句·其三
作者：楊萬里
朝代：宋

騃女癡兒總愛梅，道人衲子亦爭栽。
何如雪後瓊瑶跡，印記詩人獨自來。
走筆和張功父玉照堂十絕句·其九
作者：楊萬里
朝代：宋

玉照堂中瀹早茶，下臨溪水織紋紗。
十詩小試春風手，催發溪梅兩岸花。
走筆和張功父玉照堂十絕句·其二
作者：楊萬里
朝代：宋

年年春信遣人疑，賺出詩人枉覓詩。
著意探梅偏不發，月斜偶見一橫枝。
走筆和張功父玉照堂十絕句·其五
作者：楊萬里
朝代：宋

紅紅紫紫儘紜紜，韻處終輸庾嶺君。
未說玉花冰雪骨，新陰先綠半春雲。
走筆和張功父玉照堂十絕句·其八
作者：楊萬里
朝代：宋

老見千花眼便昏，憶梅長爲賦招魂。
只今身住西湖上，不羨淮南嶺上村。
走筆和張功父玉照堂十絕句·其六
作者：楊萬里
朝代：宋

常年十月未花開，雪片今年九月回。
便有早梅隨早雪，一枝笑看萬花摧。
走筆和張功父玉照堂十絕句·其四
作者：楊萬里
朝代：宋

梅詩脫口已流傳，要趁梅前更雪前。
喚醒誠齋山裏夢，落英如雪枕磚眠。
走筆和袁起巖元夕前一夜雪作
作者：楊萬里
朝代：宋

天公極意辦元宵，頃刻挼雲作雪飄。
茂苑長洲花剪玉，蘇臺香徑砌成瑶。
千燈剩喜開紅藥，兩鬢還驚插素標。
客子孤舟寒折骨，無端詩伯苦相撩。
走筆謝吉守趙判院分餉三山生荔子
作者：楊萬里
朝代：宋

吾州五馬住閩山，分我三山荔子丹。
甘露落來雞子大，曉風凍作水晶團。
西川紅錦無此色，南海綠羅猶带酸。
不是今年天不暑，玉膚照得野人寒。
走筆謝張功父送似酴醾
作者：楊萬里
朝代：宋

西湖野僧誇藏冰，半年化作真水精。
南湖詩人笑渠拙，不如儂家解乾雪。
藏冰窨子山之幽，鑱透九地山鬼愁。
儂家藏雪有妙手，分明曬在翡翠樓。
向來巽二拉滕六，玉妃夜投玉川屋。
剪水作花吹朔風，揉雲爲粉散寒空。
醉揮兩袖拂銀漢，梢頭萬斛冷不融。
瓊田挈月拾翠羽，砌成重樓天半許。
盤作青蛟吐綠霧，亂飄六出薰沉炷。
人間雪脆那可藏，天上雪落何曾香。
三月盡頭四月首，南湖香雪今誰有，分似誠齋老詩叟。
碎挼玉花泛春酒，一飲一石更五斗。
走筆送濟翁弟過浙東謁丘宗卿二首·其一
作者：楊萬里
朝代：宋

出省還家思已昏，答書見客腹仍煩。
政愁獨酌無佳客，家裏詩人忽扣門。
走筆送濟翁弟過浙東謁丘宗卿二首·其二
作者：楊萬里
朝代：宋

若見丘遲問老夫，爲言臞似向來臞。
更將雙眼寄吾弟，带去稽山看鑑湖。
走筆送趙正則司戶來訪歸覲親庭
作者：楊萬里
朝代：宋

捧檄親庭歸帽斜，肯臨破屋玉川家。
小留詩客三杯酒，試看山園幾處花。
君到東湖與南浦，時當芍藥替金沙。
却來書滿參卿考，徑泛銀河犯斗槎。
赴文德殿聽麻仍拜表
作者：楊萬里
朝代：宋

蒼龍觀闕啟槐宸，白玉階除振鷺羣。
仗外諸峰獻松雪，霜前一雁度宮雲。
舍人就日宣麻制，丞相瞻天進表文。
夙退自欣還自笑，素餐便當策殊勳。
赴調宿白沙渡族叔文遠携酒追送走筆取別
作者：楊萬里
朝代：宋

扁舟斜纜白沙虛，欲行未發小踟躕。
吾家子雲來得得，爲携碧酒買白魚。
誼風多年冷似鐵，非公其誰主風月。
尊前醉倒定不嗔，同來多半箇中人。
趙平甫幽居八操·筠居操
作者：楊萬里
朝代：宋

公子誅茅，不木不土。
此君惠然，聿來胥宇。
趙平甫幽居八操·醉石操
作者：楊萬里
朝代：宋

望之溫其玉，即之寒於冰。
一飲五斗，一石解酲。
衆人皆醉石獨醒。
趙平甫幽居八操·龜潭操
作者：楊萬里
朝代：宋

風耆其武，波赫斯怒。
油然者淵，未遽如許。
趙村
作者：楊萬里
朝代：宋

杏花千樹洛陽春，白傅年年愛趙村。
月蕊晴葩風露格，老夫移得在東園。
趙通判恭人周氏挽辭
作者：楊萬里
朝代：宋

早與梁鴻隠，中隨士會歸。
一門忠義氣，千古日星暉。
紫告金花詔，青燈錦字機。
西峰今夜月，墳是昔人非。
趙達明太社四月一日招遊西湖十首·其一
作者：楊萬里
朝代：宋

今日清和和又清，王孫領客出都城。
好天勝日能多少，三到西湖始一晴。
趙達明太社四月一日招遊西湖十首·其一〇
作者：楊萬里
朝代：宋

葱蘢晚色正佳哉，苦被歸鞍緊緊催。
船壓浮荷沈水底，須臾船過却浮來。
趙達明太社四月一日招遊西湖十首·其七
作者：楊萬里
朝代：宋

和靖先生墳已荒，空餘松竹故蒼蒼。
王孫自洗鸕鷀杓，滿酌真珠酹一觴。
趙達明太社四月一日招遊西湖十首·其三
作者：楊萬里
朝代：宋

船從詠澤過孤山，徑度琉璃一簟間。
隔岸多情楊柳樹，向人招喚俯煙鬟。
趙達明太社四月一日招遊西湖十首·其九
作者：楊萬里
朝代：宋

風撩太液小荷欹，日麗長楊花影低。
闌入苑中啼不歇，恨身不及一黄鸝。
趙達明太社四月一日招遊西湖十首·其二
作者：楊萬里
朝代：宋

畫舫侵晨繫柳枝，主人生怕客來遲。
嬌雲嫩日無風色，幸是湖船好放時。
趙達明太社四月一日招遊西湖十首·其五
作者：楊萬里
朝代：宋

萍生兒子點疎星，荷捲文書立萬丁。
回首南高峰上塔，手中攀得玉竛竮。
趙達明太社四月一日招遊西湖十首·其八
作者：楊萬里
朝代：宋

行盡孤山碧四圍，却尋初路得來時。
好風借與歸船便，吹近瓊林却不吹。
趙達明太社四月一日招遊西湖十首·其六
作者：楊萬里
朝代：宋

橘花如雪細吹香，杏子團枝未可嘗。
行到陳朝枯柏處，孤山山背水中央。
趙達明太社四月一日招遊西湖十首·其四
作者：楊萬里
朝代：宋

御池水滿苑門開，泥带飛花路带苔。
到得孤山翻作惡，海棠閙日不曾來。
足痛無聊塊坐讀江西詩
作者：楊萬里
朝代：宋

兩脚徧雲水，群書久網絲。
却因三日痛，理得數編詩。
不借雙高挂，毋追一任欹。
老來非愛病，不病亦何爲。
跋丘宗卿侍郎見贈使北詩一軸
作者：楊萬里
朝代：宋

太行界天二千里，清晨跳入寒窗底。
黄河動地萬壑雷，却與太行相趁來。
青崖顛狂白波怒，老夫驚倒立不住。
乃是丘遲出塞歸，贈我大軸出塞詩。
手持漢節娖秋月，弓挂天山鳴積雪。
過故東京到北京，淚滴禾黍枯不生。
誓取胡頭爲飲器，盡與遺民解魋髻。
詩中哀怨訴阿誰，河水嗚咽山風悲。
中原萬象聽驅使，總隨詩句歸行李。
君不見晉人王右軍，龍跳虎卧筆有神。
何曾哦得一句子，自哦自寫傳世人。
君不見唐人杜子美，萬草千花句何綺。
祗以詩傳字不傳，却羨別人雲落紙。
莫道丘遲一軸詩，此詩此字絕世奇。
再三莫遣鬼神知，鬼神知了偷却伊。
跋京仲遠所藏楊補之紅綾上所作著色掀篷梅
作者：楊萬里
朝代：宋

朔雲暗天垂到地，朔風裂山吹脫耳。
長江萬頃一艇子，一夜雪寒不成睡。
詩翁曉起鬢髼鬆，縮頸微掀黄篾篷。
夜來急雪已晴了，東方一抹輕霞紅。
江梅的皪開獨樹，篷間截入梅尺許。
老榦新枝紫復青，花琱白玉鬚黄金。
滿身滿面都是雪，梅雪却與霞爭明。
不知詩翁何處得霜鋸，和雪和梅斸將去。
恐是并州快剪刀，不然吳剛修月斧。
下無根榦上無梢，一眼橫陳梅半腰。
東省拈出寒蕭蕭，至今花頭雪未銷。
跋余伯益所藏張欽夫書西銘短紙二首·其一
作者：楊萬里
朝代：宋

一高一下一中央，怙恃兼儂豈別房。
撞過煙樓休劣相，祗如郎罷也無良。
跋余伯益所藏張欽夫書西銘短紙二首·其二
作者：楊萬里
朝代：宋

橫渠方寸著乾坤，傳到南軒更莫論。
四海交朋霜葉落，半張翰墨雪濤翻。
跋劉敏叔梅蘭竹石四清圖
作者：楊萬里
朝代：宋

老夫老伴竹千竿，湖石江梅更畹蘭。
不道外人將短紙，一時捲去也無端。
跋吳箕秀才詩卷
作者：楊萬里
朝代：宋

君家子華翰林老，解吟芳草夕陽愁。
開紅落翠天爲泣，覆手作春翻手秋。
晚唐異味今誰嗜，耳孫下筆參差是。
一徑芙蓉十萬枝，喚作春風二月時。
旁人笑渠眼花恐落井，渠方掉頭得句呼不醒。
老夫向來守荆溪，郡有詩人元不知。
贈我連城雜照乘，一夜空齋橫白蜺。
跋天台王仲言乞米詩
作者：楊萬里
朝代：宋

改言縮項更長腰，黄獨青精也絕苗。
尚有囊中餐玉法，藍田山裏過明朝。
跋姜春坊梅山詩集二首·其一
作者：楊萬里
朝代：宋

松風澗水打窗聲，玉佩瓊琚觸眼明。
當晝如何挂秋月，未春特地轉新鶑。
只銷一卷梅山集，幻出多般景物情。
老子平生有詩癖，爲君焚却老陶泓。
跋姜春坊梅山詩集二首·其二
作者：楊萬里
朝代：宋

承華寮寀集鴛鸞，不減應徐讌魏園。
中有釣璜清渭叟，向來授鉞少陵壇。
錦心繡口搴花草，雪椀冰甌瀉肺肝。
身到梅山得梅魄，老夫更借一枝看。
跋寫真劉敏叔八君子圖
作者：楊萬里
朝代：宋

一代一兩人，國已九鼎重。
如何八君子，一日集吾宋。
古人三不朽，諸老一一中。
久別忽相逢，相對恍如夢。
跋尤延之山水兩軸二首·其一
作者：楊萬里
朝代：宋

水際蘆青荷葉黄，霜前木落蓼花香。
漁舟去盡天將夕，雪色飛來鷺一行。
跋尤延之山水兩軸二首·其二
作者：楊萬里
朝代：宋

水漱瓊沙冰已凘，野鳬半起半猶遲。
千竿脩竹一江碧，只欠梅花三兩枝。
跋尤延之左司所藏光堯御書歌
作者：楊萬里
朝代：宋

鸞臺長史老野僧，月前病鶴霜後蠅。
文書海裏衮不了，黑花亂發雙眼睛。
故人同舍尤太史，敲門未揖心先喜。
袖中傾下十斛珠，五色光芒射窗几。
自言天風來帝旁，拾得復古殿中雲一張。
向來太上坐朝罷，勝日光風花柳暇。
浣花仄理冰雪容，宣城雞距針芒鋒。
天顔有喜聊小試，西京書目供游戲。
韓彭衛霍欣掛名，舒向卿雲感書字。
漢廷多少失意人，九京寸恨不作塵。
一朝翻入聖筆底，昭回之光喚渠起。
小臣濫巾縫掖行，手抄孝經不徹章。
何曾下筆寫史漢，再拜恭覽汗透裳。
太史結廬伴鷗鷺，錫山山下荆溪渡。
紅光紫氣上燭天，箇是深藏寶書處。
跋常寧縣丞葛齊松子固衡永道中行紀詩卷
作者：楊萬里
朝代：宋

宜江風月冉溪雲，總與誠齋是故人。
老向煙波詩句裏，一朝雙看兩州春。
跋張功父通判直閣所惠約齋詩乙藁
作者：楊萬里
朝代：宋

句裏勤分似，燈前得細嘗。
孤芳後山種，一瓣放翁香。
苦處霜爭澀，臞來鶴校强。
不應窮活計，公子也忙忙。
跋徐恭仲省幹近詩三首·其一
作者：楊萬里
朝代：宋

仰枕糟丘俯墨池，左提大劍右毛錐。
朝蘭夕菊都餐却，更斫生柴爛煮詩。
跋徐恭仲省幹近詩三首·其三
作者：楊萬里
朝代：宋

傳派傳宗我替羞，作家各自一風流。
黄陳籬下休安脚，陶謝行前更出頭。
跋徐恭仲省幹近詩三首·其二
作者：楊萬里
朝代：宋

君家詩伯老師川，解道蘆花落釣船。
莫笑東湖秋水冷，近來新吐一枝蓮。
跋忠敏任公遺帖
作者：楊萬里
朝代：宋

市中貨鴆作參苓，遮莫秦和苦口爭。
殺盡蒼生消底物，卞京兩把老蔓菁。
跋悟空道人墨蹟
作者：楊萬里
朝代：宋

葱嶺書如積，銀鈎墨尚新。
前身虞學士，今代衛夫人。
曲水脩蘭禊，明珠採洛神。
更令添此帖，急就不須珍。
跋李允蹈思故山賦辭
作者：楊萬里
朝代：宋

月巖含章兮，噫。
熟貰之璜兮，噫。
逋不其償兮，噫。
眉山之下兮，噫。
既億其價兮，噫。
胡漏于罅兮，噫。
籲于眉山兮，噫。
山籲于天兮，噫。
天蹙其顔兮，噫。
有斐孫子兮，噫。
花披秀啟兮，噫。
烈祖是似兮，噫。
筆似其鋒兮，噫。
骨似其窮兮，噫。
栖栖其逢兮，噫。
爾詞則古兮，噫。
爾騷則楚兮，噫。
爾璞孰估兮，噫。
招招巫咸兮，噫。
有篿爾占兮，噫。
曷焯爾潜兮，噫。
曷窞不濟兮，噫。
曷蔀不賁兮，噫。
咷初笑既兮，噫。
跋汪省幹詩卷二首·其一
作者：楊萬里
朝代：宋

向來劉翰有詩聲，近日汪經更得名。
月在梅花冰在月，與君句子各爭清。
跋汪省幹詩卷二首·其二
作者：楊萬里
朝代：宋

自古詩人太瘦生，可憐辛苦選虛名。
詩家雜壓君知麽，壓盡三公況九卿。
跋淳溪汪立義大學致知圖二首·其一
作者：楊萬里
朝代：宋

杏壇何物是家風，只在當人阿堵中。
誰作新圖漏消息，淳溪溪上釣魚翁。
跋淳溪汪立義大學致知圖二首·其二
作者：楊萬里
朝代：宋

此事元無淺與深，著衣喫飯送光陰。
却緣說似癡人夢，便向汪家圖裏尋。
跋澹庵先生繳張欽夫賜章服答詔二首·其一
作者：楊萬里
朝代：宋

平生師友兩相知，苦爲君王惜一衣。
刺口爭來爭不得，青蠅猶傍太陽飛。
跋澹庵先生繳張欽夫賜章服答詔二首·其二
作者：楊萬里
朝代：宋

紫綬當時賜兩人，一爲乳臭一名臣。
老韓不要令同傳，誰會先生此意真。
跋澹庵先生辭工部侍郎答詔不允·其一
作者：楊萬里
朝代：宋

高卧崖州二十年，黑頭去國白頭還。
身居紫禁鶑花裏，心在青原水石間。
跋澹庵先生辭工部侍郎答詔不允·其二
作者：楊萬里
朝代：宋

願挽天河洗北夷，老臣底用紫荷爲。
丹心一寸凌霜雪，祗有隆興聖主知。
跋王順伯所藏歐公集古錄序真蹟
作者：楊萬里
朝代：宋

遂初欣遇兩詩伯，臨川先生一禪客。
三人情好元不疎，祇是相逢逢不得。
渠有貞觀碑，儂有永和詞。
真贋爭到底，未說妍與蚩。
珊瑚擊得如粉碎，趙璧博城翻手悔。
不似三家鬭斷碑，夜半戰酣莫先退。
皇朝愛碑首歐陽，集古萬卷六一堂。
玄珪漆玉堆墨寶，黟霜黑水塗緇裳。
臨川無端汲古手，席卷歐家都奄有。
岣山科斗不要論，嶧山野火不經焚。
尤家沈家喙如鐵，未放臨川第一勳。
不知臨川何許得尤物，集古序篇出真筆。
遂初心妬口不言，君看跋語猶悵然。
跋眉山程仁萬言書草
作者：楊萬里
朝代：宋

峨眉山下三蘇鄉，至今草木文章香。
近時英妙有程郎，數寸管底翻錦江。
向來曾草三千牘，流涕太息仍痛哭。
九虎當關北斗深，十年買桂炊白玉。
荆溪溪上相識初，君猶少年我壯夫。
帝城再見各白鬚，袖中一紙梁溪書。
剡藤方策一萬字，猶带權書衡論味。
君不見古來富貴掃無痕，只有文章照天地。
跋符發所錄上蔡語二首·其一
作者：楊萬里
朝代：宋

洙泗淵源一線寒，再從伊洛起濤瀾。
偶看上蔡先生語，滿目淙淙八節灘。
跋符發所錄上蔡語二首·其二
作者：楊萬里
朝代：宋

符君天秀擢炎方，繭足擔簦學北方。
不是澹菴謫南海，姓名那得許芬香。
跋羅春伯所藏高氏樂毅論
作者：楊萬里
朝代：宋

右軍樂毅論，大令洛神賦。
王家小楷天取將，祗餘驚鸞尚雙翥。
昭陵銀海閟銀鈎，秦王卧看偷兒偷。
秣陵井苔剝山骨，祝融復遣山鬼搜。
裂瓊劃玉各分散，遺下寶圭三五段。
墨卿收拾驪頷珠，僅僅一百八十餘。
江西今代韓吏部，古心古道生好古。
雷電勃興急捉取，阿那精靈會飛去。
跋臨川梁譯居士孝德記二首·其一
作者：楊萬里
朝代：宋

雪裏星奔避亂兵，母先子後赴寒冰。
祗知判得身俱死，不料還同母再生。
跋臨川梁譯居士孝德記二首·其二
作者：楊萬里
朝代：宋

祗箇當時發一心，通天通地總渠臨。
芝蘭玉樹今爭秀，豈但一枝生桂林。
跋范文公與尹師魯帖
作者：楊萬里
朝代：宋

佳客千山得得來，主人雙眼爲渠開。
逢人莫說當時事，且泊南亭把一杯。
跋葛子固題蘇道士江行圖
作者：楊萬里
朝代：宋

江行圖上指君山，寄語煙波不用看。
蒸水買船歸霅水，全家搬入畫圖間。
跋蕭彥毓梅坡詩集
作者：楊萬里
朝代：宋

西昌有客學南昌，衣鉢真傳快閣旁。
坡底詩人梅底醉，花爲句子蕊爲章。
想渠蹋月枝枝瘦，贈我盈編字字香。
若畫江西後宗派，不愁禽賊不禽王。
跋虞丞相與趙撙節使帖還其猶子濟二首·其一
作者：楊萬里
朝代：宋

虞丞相與趙將軍，同策江淮第一勳。
大羽進賢今寂寞，凌煙頌裏感風雲。
跋虞丞相與趙撙節使帖還其猶子濟二首·其二
作者：楊萬里
朝代：宋

側厘一幅落雲煙，意豁神傾歎兩賢。
從古將門長出將，眼看小阮勒燕然。
跋蜀人魏致堯撫幹萬言書
作者：楊萬里
朝代：宋

雨裏短檠頭似雪，客間長鋏食無魚。
上書慟哭君何苦，政是時人重子虛。
跋袁起巖所藏後湖帖并遺像一軸詩中語皆檃括帖中語也
作者：楊萬里
朝代：宋

先生向來落異縣，故人十載不相聞。
歸來不但荒三逕，點檢松菊無一存。
裹輪加璧豈不好，朝廷禮數優遺老。
紅旗黄紙久罷休，青山白雲苦死留，咫尺西岡歸未得。
只待桃花水生半篙碧，便拏短艇歸結茅，共尋赤松與黄石。
風煙之表非人間，別有天地寬且閑。
周山賣却不要錢，袁家送酒一破顔。
猶嫌孤斟太落莫，更覓高人共杯杓。
銀鈎四紙墨尚鮮，妙處難與俗人言。
忽逢先生自天降，手扶太一青藜杖。
仙容可望不可親，飄然飛去青霞上。
白蘋滿棹何時歸，秋著蘆花知不知。
跋袁起巖所藏蘭亭帖
作者：楊萬里
朝代：宋

南朝千載有斯人，拈出蘭亭花草春。
俛仰之間已陳跡，至今此紙尚如新。
跋陳簡齋奏草
作者：楊萬里
朝代：宋

詩宗已上少陵壇，筆法仍抽逸少關。
真蹟總歸天上去，獨留奏草在人間。
跋陸務觀劍南詩藁二首·其一
作者：楊萬里
朝代：宋

今代詩人後陸雲，天將詩本借詩人。
重尋子美行程舊，盡拾靈均怨句新。
鬼嘯狨啼巴峽雨，花紅玉白劍南春。
錦囊繙罷清風起，吹仄西窗月半輪。
跋陸務觀劍南詩藁二首·其二
作者：楊萬里
朝代：宋

劍外歸乘使者車，浙東新得左魚符。
可憐霜鬢何人問，焉用詩名絕世無。
彫得心肝百雜碎，依前塗轍九盤紆。
少陵生在窮如蝨，千載詩人拜蹇馿。
跋韓魏公與尹師魯帖
作者：楊萬里
朝代：宋

侍中尺箠撻羌酋，更得河南共運籌。
到得降書來北闕，河南騎馬去均州。
跋馬公弼省幹出示山谷草聖浣花醉圖歌
作者：楊萬里
朝代：宋

涪翁浣花醉圖歌，歌詞自作復自寫。
少陵無人張顛死，此翁奄有二子者。
不論釵股與錐沙，更數旱蛟及驚蛇。
詩仙不合兼草聖，鬼妬天嗔教薄命。
人言愛書緣愛賢，紫眉未必勝青編。
舊時鬼門關外客，如今一字抵尺璧，何須千載空相憶。
跋黄文若詩卷
作者：楊萬里
朝代：宋

五字長城璧不如，鼠肝蟲臂得關渠。
竹坡集裏曾相識，驚見蘭亭繭紙書。
路口回望方山
作者：楊萬里
朝代：宋

鍾阜回頭失，方山戀眼寒。
似巾簷短帽，如覆玉琱盤。
每恨青蒼遠，因行反覆看。
歸時記面目，城裏指雲端。
路逢故將軍李顯忠以符離之役私其府庫士怨而潰謫居長沙
作者：楊萬里
朝代：宋

貪將如中使，兵書不誤今。
只悲熊耳甲，誰怨褭蹄金。
賈傅奚同郡，朱游獨折心。
書生何處說，詩罷自長吟。
踏青
作者：楊萬里
朝代：宋

雨換溪溪玉，花呈嶺嶺春。
秧田暄處早，茅屋補痕新。
轎中望泛仙山
作者：楊萬里
朝代：宋

上却籃輿卷却簾，曉寒旋索熟衣添。
孤松已自三千丈，更在仙山第一尖。
轎中看山
作者：楊萬里
朝代：宋

買山安得錢，有錢價不賤。
住山如冠玉，人見我不見。
世言游山好，一峰足雙繭。
峰外復有峰，歷盡獨能徧。
不如近看山，近看不如遠。
請山略退步，容我與對面。
我行山欣隨，我住山樂伴。
有酒喚山飲，有蔌分山饌。
隔水絕高寒，縈雲偏蒨絢。
雨滋青彌深，日炫紫還淺。
端居忽飛動，遐逝即回轉。
孤秀呈復逃，層尖隠還顯。
掇入轎中來，置在几上玩。
劣行三兩驛，已閲百千變。
非我去旁搜，皆渠來自獻。
寄言有山人，勿賣亦勿典。
金多汝安用，價重山亦怨。
估若爲我低，傷廉又非願。
山已在胸中，豈復有餘羨。
羨心固無餘，更借山一看。
轎中絕句
作者：楊萬里
朝代：宋

雪洗林花頰，金挼隴麥髯。
捲簾雙眼遠，隔樹一峰尖。
轎中風翻書卷
作者：楊萬里
朝代：宋

挾冊登車强出山，展來未讀眼先昏。
無端又被春風妬，葉葉吹開更揭翻。
辛丑正月二十五日遊蒲澗晚歸
作者：楊萬里
朝代：宋

桃李深酣日，池塘淺試春。
霽暉摇遠水，新暖軟遊人。
生酒清無色，青梅脆有仁。
煙鐘能底急，催我入城闉。
辛亥元日送章德茂自建康移帥江陵二首·其一
作者：楊萬里
朝代：宋

極知借寇未多時，道是徵黄有近期。
不割半青江令宅，却飛大白習家池。
湖山解語云來暮，淮水無情也去思。
莫近鄉關動歸興，輕黄一點上雙眉。
辛亥元日送章德茂自建康移帥江陵二首·其二
作者：楊萬里
朝代：宋

西湖一別忽三年，白首相從豈偶然。
到得我來恰君去，政當臘後與春前。
醉餘犯雪追征帽，送了憑欄望去船。
待把衣冠掛神武，看渠勳業上凌煙。
辛卯五月送丘宗卿太博出守秀州二首·其一
作者：楊萬里
朝代：宋

馮翊端誰可，丘遲肯去麽。
繭絲臣敢後，饑饉帝云何。
身達當難免，能稱未要多。
但無田里嘆，不必袴襦歌。
辛卯五月送丘宗卿太博出守秀州二首·其二
作者：楊萬里
朝代：宋

老矣渠憐我，超然我愛渠。
論詩春雨夜，解手藕花初。
夢只江湖去，情知伎倆疎。
未應五馬貴，不寄一行書。
辛酉正月十一日東園桃李盛開
作者：楊萬里
朝代：宋

千萬重山見復遮，兩三點雨直還斜。
行穿錦巷入雪巷，看盡桃花到李花。
辭棲真室蓋晉僊人李八百故居之址中有遺像云
作者：楊萬里
朝代：宋

李真宅子故依然，道院西偏古洞前。
一日身遊八百里，三番花落九千年。
劍池丹井俱蒼蘚，絳節霓旌已碧天。
借問飛僊那用步，步行猶是地行僊。
辭滿代者未至
作者：楊萬里
朝代：宋

一麾來此恰三年，到得終更分外難。
老眼看燈渾作暈，愁心得酒不成歡。
農家六言
作者：楊萬里
朝代：宋

插秧已蓋田面，疎苗猶逗水光。
白鷗飛處極浦，黄犢歸時夕陽。
農家嘆
作者：楊萬里
朝代：宋

兩月春霖三日晴，久寒初暖稍秧青。
春工只要花遲著，愁損農家管得星。
近岸
作者：楊萬里
朝代：宋

十日都無一日晴，牽船客子總斜行。
一川黄犢朝朝飽，岸草何曾減寸青。
近峽
作者：楊萬里
朝代：宋

望峽初愁遠，當前忽不知。
如何船進處，却在棹停時。
近故太師左丞相魏國文忠京公挽歌辭三首·其一
作者：楊萬里
朝代：宋

孝廟深知己，今皇正宰官。
一言能定國，二聖得重懽。
立節山相似，容人海未寬。
至今死諸葛，虜使膽猶寒。
近故太師左丞相魏國文忠京公挽歌辭三首·其三
作者：楊萬里
朝代：宋

柏府公峨豸，荆溪我把麾。
聞風無半面，折簡兩相知。
偕掾膠投漆，分襟雲與泥。
樓成扁山浦，灑淚欠題詩。
近故太師左丞相魏國文忠京公挽歌辭三首·其二
作者：楊萬里
朝代：宋

鎮蜀雙清獻，回天再子明。
何曾動聲色，一笑付權衡。
臨絕緣憂國，平生不近名。
中興賢相傳，日月奪光精。
近故魏國夫人盧氏挽歌辭三首·其一
作者：楊萬里
朝代：宋

胄出開元相，賢稱魏國嬪。
祇教紀彤管，不見轉鴻鈞。
瓜葛春風裏，蘋蘩南澗濱。
古今書列女，仁孝幾何人。
近故魏國夫人盧氏挽歌辭三首·其三
作者：楊萬里
朝代：宋

素節勤仍儉，清風冷似冰。
秋衣孟光布，夜績敬姜燈。
拱木霜何早，同塋雪政凝。
郎君一夔足，再看九霄鵬。
近故魏國夫人盧氏挽歌辭三首·其二
作者：楊萬里
朝代：宋

唐代崔家母，升堂乳阿姑。
姑言吾報婦，孫孝婦如吾。
此段前無古，夫人獨與俱。
祇看秦國語，更恐李唐無。
近節
作者：楊萬里
朝代：宋

節裏非無事，忙中自有閑。
因風煩白鳥，折簡喚青山。
詩卷一兩冊，齋房三四間。
興來長得句，却道在塵寰。
近臘暄甚
作者：楊萬里
朝代：宋

霜日知春有信歸，臘前偷暖漏春暉。
北風也翦寒梢葉，吹作鵝黄亂蝶飛。
迓使客夜歸四首·其一
作者：楊萬里
朝代：宋

去時岸樹日猶明，歸到州橋月已昇。
水與天爭一輪玉，市聲人語兩街燈。
迎來送往鬚成雪，索筆題詩硯欲冰。
浄洗紅塵煩碧酒，倦來不覺睡騰騰。
迓使客夜歸四首·其三
作者：楊萬里
朝代：宋

起視青天分外青，滿天一點更無星。
忽驚平地化成水，乃是月華光滿庭。
筆下何知有前輩，醉中未肯赦空瓶。
兒曹夜誦何書冊，也遣先生細細聽。
迓使客夜歸四首·其二
作者：楊萬里
朝代：宋

病後霜威不見饒，吟邊月色苦相撩。
重簾垂地寒猶入，畫燭無風影自摇。
誰遣塵埃空老去，何曾鷗鷺不吾招。
坐來已是愁無奈，草露蟲聲政寂寥。
迓使客夜歸四首·其四
作者：楊萬里
朝代：宋

病身已怯九秋涼，也復移樽下砌傍。
只愛杯中都是月，不知身上寸深霜。
清愁舊覺天來遠，寒夜新添歲樣長。
不是傍人俱欲睡，老人無睡亦何妨。
迓新守值雨
作者：楊萬里
朝代：宋

春雨不大又不晴，只與行人禁送迎。
小溪綠漲竟何曾，官路黄泥滑不勝。
今年送迎乃爾苦，去年送迎正如許。
風嚴火滅未五更，暗行十里雞三鳴。
行路最難仍最惡，平生歷盡今更覺。
前人失脚後人笑，後人失脚那可料。
追和尤延之檢詳紫宸殿賀雪
作者：楊萬里
朝代：宋

錫山詩老立層霄，黄竹賡歌宴在瑶。
有客夢中聞雪作，曲肱篷底信船摇。
遥知端葉飄香袖，笑向梅花趁早朝。
未嘆山人負猿鶴，負渠縮項與長腰。
送丁卿季吏部赴召
作者：楊萬里
朝代：宋

吾州史君五十年，不曾召節來日邊。
老夫送人作太守，不曾送人上九天。
玉皇去年選丁寬，遣來螺浦蘇煢鰥。
玉皇今年喚渠還，州民遮道不得前。
文儒佳政萬口傳，近世能吏了不關。
道渠豈弟父母然，凜如冰霜照人寒。
道渠明斷神一般，秋毫不擾田里安。
一州天下孰後先，要渠筆橐侍甘泉。
尚書履聲再接連，更進一步百尺竿。
紫樞黄閤半武間，梅花滿枝雪滿山。
雪花能舞梅能言，滿餞史君金玉船。
送丁子章將漕湖南三首·其一
作者：楊萬里
朝代：宋

嶽麓猿聲裏，湘流雁影邊。
自天持一節，到日是新年。
身退名逾重，今稀古則然。
黄花非不好，只是插離筵。
送丁子章將漕湖南三首·其三
作者：楊萬里
朝代：宋

半世行天下，同心寡友生。
故人今又去，此意向誰傾。
白髮三更語，青燈一點明。
看渠還玉署，老我正歸耕。
送丁子章將漕湖南三首·其二
作者：楊萬里
朝代：宋

湖外遊曾漫，荒餘好在麽。
山應依樣瘦，民豈似田多。
不是無風物，其如費拊摩。
人言補外樂，且道定如何。
送丁牧仲新除奉常寺簿入朝
作者：楊萬里
朝代：宋

帝念潜龍雪邸臣，寵光玉樹照青春。
家藏履舄星辰舊，天借旂常日月新。
從此雲霄君穩步，向來鵷鷺我曾鄰。
曲臺簿正多廊廟，西府璇樞是一人。
送丘宗卿帥蜀三首·其一
作者：楊萬里
朝代：宋

人似隆中漢卧龍，韻如江左晉諸公。
四川全國牙旗底，萬里長江羽扇中。
玉壘頓清開宿霧，雪山增重起秋風。
近來廊廟多西帥，出相誰言只在東。
送丘宗卿帥蜀三首·其三
作者：楊萬里
朝代：宋

蜀人詫蜀不能休，花作江山錦作州。
老我無緣更行脚，羨君來歲領遨頭。
碧雞金馬端誰見，酒肆琴臺訪昔游。
收入西征詩集裏，憶儂還解寄儂不。
送丘宗卿帥蜀三首·其二
作者：楊萬里
朝代：宋

諭蜀宣威百萬兵，不須號令自精明。
酒揮勃律天西椀，鼓卧蓬婆雪外城。
二月海棠傾國色，五更杜宇說鄉情。
少陵山谷千年恨，不遇丘遲眼爲青。
送伍耀卿監廟西歸
作者：楊萬里
朝代：宋

敬軒居士子胥孫，河出昆侖學有源。
秋鶚屢看書禰表，春風兩度對堯軒。
釣竿已拂珊瑚樹，拄笏新霑雨露恩。
暫作祝融香火吏，裹輪早晚到柴門。
送何一之右司出守平江
作者：楊萬里
朝代：宋

十年一別再從游，又見魚書拜徹侯。
人物只今何水部，風流不減柳蘇州。
白蘋洲上春傳語，烏鵲橋邊草喚悲。
報政不應遲五月，鶑花紫禁竚歸舟。
送何主簿歸豐城
作者：楊萬里
朝代：宋

衆裏非無士，難中却幾人。
如何新帥澤，偏作此邦春。
未要栖鸞恨，方看報主身。
青燈一樽酒，聊復話酸辛。
送俞漕子清大卿赴召二首·其一
作者：楊萬里
朝代：宋

帝求耆舊憶吾公，紫詔斜行下碧穹。
勵操蘭薰仍雪瑩，作民冬日與春風。
便登鳳閣鸞臺上，小試雞翹豹尾中。
十載江湖訪民瘼，一時傾倒沃天聰。
送俞漕子清大卿赴召二首·其二
作者：楊萬里
朝代：宋

自笑孤蹤霜葉輕，宦游何幸並耆英。
合符先後分江郡，接武差池綴月卿。
愛我從來兩膠漆，與公別是一親情。
老身無用難提挈，尚有兒曹累使令。
送傅安道郎中將漕七閩二首·其一
作者：楊萬里
朝代：宋

一代風騷將，百年忠義家。
出關稱使者，踏雪度梅花。
夢破南宮被，春生北斗槎。
懸知入奏日，不待貢新茶。
送傅安道郎中將漕七閩二首·其二
作者：楊萬里
朝代：宋

把酒春如許，論詩夜未央。
相逢便金石，何必試冰霜。
離合知難免，愁思自不忘。
它年一茅屋，公肯訪荒涼。
送傅山人二絕句·其一
作者：楊萬里
朝代：宋

江山有約未應疎，浪自忙中白却鬚。
我昔屬官今屬我，子能略伴瘦藤無。
送傅山人二絕句·其二
作者：楊萬里
朝代：宋

談天渠外更誰先，聊復憐渠與酒錢。
富貴不愁天不管，不應丘壑也關天。
送分寧主簿羅宏材秩滿入京
作者：楊萬里
朝代：宋

要知詩客參江西，政似禪客參曹溪。
不到南華與脩水，於何傳法更傳衣。
吾家親黨子羅子，只今四海習鑿齒。
花紅玉白幾百篇，塞破錦囊脫無底。
三年簿領脩水涯，夜半親傳雙井芽。
定知誦向百僚上，不道長江與落霞。
送別吳帥
作者：楊萬里
朝代：宋

我公四海不數人，小煩江西作好春。
落霞秋水只似舊，如何入筆事事新。
即今諸公方衮衮，一老不應閑裏頓。
政緣山水太殷勤，日夜叫閽乞此身。
二天去人忽覺遠，兩地起公端不免。
蒼生未要怨東山，未必東山當此怨。
送別呂令聖與
作者：楊萬里
朝代：宋

一門三相千子孫，後有公家前諸袁。
有治國譜無縣譜，種愛在堂銘在門。
誰能不徼鬻爵恩，民乃不識田畝錢。
姓名墮在諸公口，去去雲霄穩著鞭。
三年爲寮無間然，公行何得攙吾先。
取別當愁今更喜，定知同醉西湖蓮。
送劉北秀二首·其一
作者：楊萬里
朝代：宋

劉子過逢二十年，別來風月幾千篇。
黄金賣盡延賓友，囊底何須看一錢。
送劉北秀二首·其二
作者：楊萬里
朝代：宋

贈我盆花十小詩，菖蒲一詠最清奇。
洞庭卷入堅昆椀，更卷青天入寸漪。
送劉子思往衡湘
作者：楊萬里
朝代：宋

浩齋先生第一孫，秀峰後進第一人。
向來著論三分國，喚起阿瞞戮姦魄。
有司手持金粟尺，越羅蜀錦遺道側。
洞庭昨夜起霜風，翩然欲登石廩與祝融。
歸來定有驚人句，肯寄江西道院翁。
送劉孔章縣尉得官西歸
作者：楊萬里
朝代：宋

早宴黄花詣粉闈，晚挼春草染朝衣。
却提猛士弓彎月，去掃封狐雪打圍。
綠鬢朱顔君勝我，青春白日我思歸。
何時共瀹青原茗，下看江鷗來去飛。
送劉德脩殿院直閣將漕潼川二首·其一
作者：楊萬里
朝代：宋

烏府何緣著佞臣，紫皇親擢得斯人。
金丹半粒回元氣，玉宇崇朝作好春。
不惜孤身輕一葉，坐令九鼎重千鈞。
萬牛回首求梁棟，未要沱江理釣緡。
送劉德脩殿院直閣將漕潼川二首·其二
作者：楊萬里
朝代：宋

半世西風吹盛名，晚同朝路慰平生。
一言半語到金石，四海九州成弟兄。
雪嶺錦城君理棹，青鞋黄帽我歸耕。
長江萬里通吳蜀，逢著雙魚各寄聲。
送劉惠卿二首·其一
作者：楊萬里
朝代：宋

活却千人藥一囊，陰功吹作滿城香。
靈椿丹桂君家有，莫羨燕山竇十郎。
送劉惠卿二首·其二
作者：楊萬里
朝代：宋

舊病詩狂與酒狂，新來泉石又膏肓。
不醫則是醫還是，更問無方定有方。
送劉生談命
作者：楊萬里
朝代：宋

學兵先學策，談命先談格。
君看前輩富貴人，豈與寒士校日辰。
星家者流有劉子，進人退人若翻水。
談何容易驗他年，却是直言差可喜。
送劉童子
作者：楊萬里
朝代：宋

天上麒麟地上行，掌中珠玉月中生。
瀾翻六籍吞諸子，聲動三公及九卿。
別有詩書真事業，不應童子是勳名。
長成來奏三千牘，桃李春風冠集英。
送劉茂才主簿之官理定
作者：楊萬里
朝代：宋

梅子青青荔未丹，葵丘縮戍便之官。
莫言屋矮位卑甚，早晚高人振羽翰。
送劉茂材主簿之官理定
作者：楊萬里
朝代：宋

陸機二十作文賦，劉群二十詣太常。
桃花浪險阿香怒，點破龍額歸西江。
平津六十策第一，劉君五十賜袍笏。
一官初入八桂林，官無早晚在努力。
大帥大漕兩德星，總是青原舊使君。
若問公堂階下吏，便是三瑞堂前門生前進士。
送劉覺之歸蜀
作者：楊萬里
朝代：宋

大江東西湖南北，鵠袍學子森如竹。
何人開口不伊川，阿誰初道此水源。
清純先生劉夫子，冷笑俗儒鑽故紙。
夢中親見大小程，爲渠刺船入洙泗。
嗟我結髮從先生，日日看子趨鯉庭。
先生命子却從我，小窗短檠共燈火。
陋巷柴扉共寒餓，安知頭上天幾大。
子今行李寄大寧，翩然束書游帝城。
袖中一卷經濟策，天關九虎叫不應。
朝來忽見毛生刺，看來看去驚且喜。
風花聚散三十年，何許飛墮老眼前。
相逢幾日又相別，珍重兩字不忍說。
我有故山江之西，祗遣思歸不遣歸。
贈行聊借退之詩，石頭城下一杯酒，便是此生長別離。
送吉守趙山父移廣東提刑
作者：楊萬里
朝代：宋

越臺海山清更雄，曲江間出曲江公。
憲臺師表光且耿，濂溪留下濂溪井。
趙侯端是宋間平，妙年策名千佛經。
陽春有脚來江城，銀漢乘槎移使星。
嶺上梅花莫遲發，先遣北枝迎玉節。
寄聲多賀帽子峰，今歲峰頭有霜雪。
送吉州太守朱子淵造朝二首·其一
作者：楊萬里
朝代：宋

廬陵難做定何如，請看黟川朱大夫。
秋月滿懷春滿面，視民如子吏如奴。
萬艘白粲何曾欠，百雉金城舊更無。
歸侍玉皇香案了，甘棠便是瑞蓮圖。
送吉州太守朱子淵造朝二首·其二
作者：楊萬里
朝代：宋

公在鄉邦我在京，百書終不慰生平。
西歸一見還傾蓋，夜坐相看話短檠。
老去可堪頻送客，古來作惡是離情。
雲泥隔斷從今始，肯倩征鴻訪死生。
送吉州太守胡平一寺正赴召
作者：楊萬里
朝代：宋

憶昔乾道游璧水，君爲秀孝儂博士。
逮今嘉泰歸青原，儂爲州民君刺史。
人生離合風中雲，白髮相逢有幾人。
與君相逢又相別，不待折柳眉先顰。
如君豈弟民父母，春風風人夏雨雨。
忽然一夜飛秋霜，驚殺雁鶩兼豺狼。
政聲無翼到天上，玉皇詔君登廟廊。
郎星卿月小借路，金華玉堂即高步。
中興賢關育鳳麟，向來未有秉鴻鈞。
祗今丞相破荒了，第一衣鉢當傳君。
送吉州解魁左人傑詣太常
作者：楊萬里
朝代：宋

高皇一馬化龍日，臨軒策士誰第一。
玉山山下汪端明，年財十八第一人。
聖上來年集英殿，黄繖中央橫玉案。
何人再續老尚書，禾水左家千里駒。
春秋三傳貯胸臆，買紙待傳晁董策。
君才盍與汪相先，君年更少汪兩年。
送吉州通判趙德輝上印赴闕
作者：楊萬里
朝代：宋

太守九秋霜，通守三春風。
太守鏡照膽，通守淵涵空。
古來人才在寒士，皇家人才在宗子。
君看二趙作廬陵，寬猛晦明兩相濟。
太守已乘八使車，通守合分五馬符。
行看二趙俱法從，老夫別獻中和頌。
送吳敏叔待制侍郎
作者：楊萬里
朝代：宋

脚踏雞翹豹尾間，心飛碧岫白雲端。
人看疎傅如圖畫，帝念嚴光返釣灘。
玉殿松班唐次對，竹宮茅立漢祠官。
自憐病鶴樊籠底，萬羨冥鴻片影寒。
送吳監丞季行知簡州
作者：楊萬里
朝代：宋

勳烈涪陽異姓王，手扶西極漢天長。
有孫文武千人傑，透紙風騷萬字香。
小涉移中公事筆，又懷劍外史君章。
同朝多日相從少，不唱陽關也斷腸。
送周仲覺訪來又別
作者：楊萬里
朝代：宋

酒邊詩裏久塵埃，見子令人病眼開。
無夕不談談不睡，看薪成火火成灰。
小留差勝匆匆別，欲去何如莫莫來。
渠政功名我巖壑，老身誰子共歸哉。
送周元吉顯謨左司將漕湖北三首·其一
作者：楊萬里
朝代：宋

君詩日日說歸休，忽解西風一葉舟。
黄鶴樓前作重九，水精宮裏過中秋。
職親六閣仍金馬，喜入千屯看木牛。
繡斧光華誰不羨，一賢去國欠人留。
送周元吉顯謨左司將漕湖北三首·其三
作者：楊萬里
朝代：宋

彼此江湖漫浪翁，相逢遞宿省西東。
兩窮握手論詩後，一笑投膠入漆中。
臨水登山公別我，青鞋布襪我從公。
貂裘已博江西艇，只待黄花半席風。
送周元吉顯謨左司將漕湖北三首·其二
作者：楊萬里
朝代：宋

又見周郎携小喬，武昌赤壁醉嬌饒。
蜀江雪水來三峽，吳苑風煙訪六朝。
秋月春花出肝肺，新詞麗曲入笙簫。
歸來却侍金鑾殿，好看霜毛映珥貂。
送周彥敷通判之官臨川
作者：楊萬里
朝代：宋

益國今姬旦，治中小呂申。
留家視蘭膳，疋馬見州民。
慈訓二六句，寒窗三十春。
校書天祿閣，才子即雲津。
送周起宗經幹赴桂林帥幕
作者：楊萬里
朝代：宋

乃翁昔夢飛入月，東字分明篆銀闕。
明朝占夢占者云，一甲八人更何說。
紹興大對奏集英，天風吹下臚傳聲。
作者七人拜恩了，乃翁甲科第八名。
十年一武可鳳沼，邵陽別駕今宿草。
子今端能讀父書，伏犀美髯一似渠。
當時父執今左相，鴻鈞播作幕府梧。
問天一雪乃翁屈，早入鵷行綴簪笏。
送喻叔奇工部知處州
作者：楊萬里
朝代：宋

厭直含香與握蘭，一麾江海泝冰灘。
括蒼山水名天下，工部風煙入筆端。
新國小遲懷印綬，故園暫許理漁竿。
即看治行聞天聽，紫詔徵還集孔鸞。
送奔醫時亨往攸縣省覲
作者：楊萬里
朝代：宋

雪恰來時子恰行，白雲飛邊雙眼明。
阿母幾年不相見，阿兄喚渠來作伴。
探囊半粒黄金丹，湘南小兒開病顔。
江西兩奔留不住，併被湘南奪將去。
送姜夔堯章謁石湖先生
作者：楊萬里
朝代：宋

釣璜英氣橫白蜺，欬唾珠玉皆新詩。
江山愁訴鶑爲泣，鬼神露索天洩機。
彭蠡波心弄明月，詩星入腸肺肝裂。
吐作春風百種花，吹散瀕湖數峰雪。
青鞋布襪軟紅塵，千詩只博一字貧。
吾友夷陵蕭太守，逢人說君不離口。
袖詩東來謁老夫，慚無高價當璠璵。
翻然却買松江艇，徑去蘇州參石湖。
送子上弟之石井
作者：楊萬里
朝代：宋

我生苦終鮮，四海皆弟兄。
四海尚如許，而況吾宗盟。
君年甫弱冠，已有儁異聲。
作賦擬三都，著論追過秦。
平生一瓣香，何曾舉似人。
子上與濟翁，真若吾同生。
我窮無人共，二子慰眼明。
濟翁往荆州，君作石井行。
一老便落莫，有話從誰評。
懷哉勿重陳，呼酒且細傾。
送子上弟赴郴州史君羅達甫寺正之招
作者：楊萬里
朝代：宋

郴山奇變水清寫，郴江幸繞郴山下。
韓秦妙語久絕弦，誰煎鳳觜續此篇。
君章詞客山水主，雲錦聘君君好赴。
爲尋兩公舊游處，得句寄儂儂不妬。
休道郴陽和雁無，也曾避雪羅浮去。
送子仁姪南歸二首·其一
作者：楊萬里
朝代：宋

酒爲吾人綠，花知九日黄。
風燈秋焰冷，霜雁夜聲忙。
愛子文無對，嗟予老更狂。
相分即相見，不待半年强。
送子仁姪南歸二首·其二
作者：楊萬里
朝代：宋

再歲來相款，三杯忽語離。
忍將垂老淚，滴作送行詩。
子去儂猶住，身留夢亦隨。
南溪舊風月，千萬寄相思。
送孫從之司業持節湖南二首·其一
作者：楊萬里
朝代：宋

全家先遯却誰知，匹馬西歸也大奇。
出晝莫嫌三宿戀，壞麻不待七年遲。
風生折檻人無古，水遶圜橋士有師。
六一澹菴喬木在，今秋新長雪霜枝。
送孫從之司業持節湖南二首·其二
作者：楊萬里
朝代：宋

白頭燈火共書林，自少論交老慰心。
官職壞人餳裏鴆，忠賢到骨鍛中金。
朝陽鳴鳳祗今見，夜雨對床何日尋。
回雁峰前雁回後，紫薇紅藥待渠吟。
送孫檢正德操龍圖出知鎮江二首·其一
作者：楊萬里
朝代：宋

潤州太守去明州，誰寄長江萬里流。
雞省却煩三語掾，龍章卧護兩淮秋。
古來北府多名酒，今復南徐說勝游。
聊奉雙親小行樂，即持荷橐侍宸旒。
送孫檢正德操龍圖出知鎮江二首·其二
作者：楊萬里
朝代：宋

看花走馬紹興間，彼此春風各少年。
黄甲諸儒今幾許，白頭同舍省東偏。
昨宵歸夢月千里，餘債欠君詩兩篇。
已乞閩山一窠闕，老身只要早歸田。
送安成羅茂忠
作者：楊萬里
朝代：宋

書臺佳士君章孫，句法來自西溪門。
向來家住金谷園，珊瑚四尺蠟作薪。
床頭黄金已散盡，買書却鑄文章印。
印成一字不療饑，仰天大笑還哦詩。
諸老先生總參徧，只欠一瞻晦翁面。
晦翁今已作貴人，君從何許去問津。
勸君努力戰今舉，來年拜渠爲座主。
送客夜歸呈蕭岳英縣丞
作者：楊萬里
朝代：宋

並舍頻過亦幾曾，却因送客得同行。
風船逆水四十里，雪屋吹燈三二更。
老去病身禁底苦，向來危宦若爲情。
天台香火儂當覓，且伴先生學養生。
送客山行
作者：楊萬里
朝代：宋

嶺雲爲作小涼天，山店重來憶去年。
獨樹丹楓誰不見，何須更立萬松前。
送客既歸晚登清心閣
作者：楊萬里
朝代：宋

誰不知儂嬾，其如送客何。
葉聲和雨細，山色上樓多。
出處俱爲累，昇沉儘聽他。
疎鐘暮相答，也解說愁麽。
送客歸登浄遠亭二首·其一
作者：楊萬里
朝代：宋

犯寒送客只勞神，上到危亭眼頓新。
雪汁滴人清入髓，莫將衫袖障頭巾。
送客歸登浄遠亭二首·其二
作者：楊萬里
朝代：宋

池冰動處水生瀾，未覺今朝抵死寒。
便恐雪銷難再得，不辭鞋濕數來看。
送客歸至郡圃殘雪銷盡
作者：楊萬里
朝代：宋

三日東風入萬家，草間殘雪不留些。
兒童道是雪猶在，笑指梅花作雪花。
送左元規三詣太常
作者：楊萬里
朝代：宋

晉侯三駕楚莫爭，薛侯三箭天山平。
江西今代再丘明，親到杏壇授麟經。
筆陣獨掃萬人軍，兩魁槐花再薦名。
來年蘭省與集英，三元不數馮家京。
送幼輿子之官澧浦慈利監稅二首·其一
作者：楊萬里
朝代：宋

估人耕貨不耕田，也合供輸餉萬屯。
若道厚征爲報國，厚民却是負君恩。
送幼輿子之官澧浦慈利監稅二首·其二
作者：楊萬里
朝代：宋

素王開國道無臣，一榜春風放十人。
莫羨榜頭年十八，舊春過了有新春。
送廣帥秩滿之官丹陽二首·其一
作者：楊萬里
朝代：宋

北門卧護要耆英，小試胸中十萬兵。
天借金山吟落月，身兼鐵甕作長城。
何如嶺上因歸路，摘取梅酸去作羹。
已有紫泥教詣闕，便應留住付鈞衡。
送廣帥秩滿之官丹陽二首·其二
作者：楊萬里
朝代：宋

南海元戎禁從臣，却昇北斗捧星辰。
回頭五嶺忽千里，屈指十賢添一人。
笑別廣平堂下月，歸看太極殿前春。
一尊話別端何有，綠水青山更白雲。
送廬陵丞劉約之
作者：楊萬里
朝代：宋

忠顯聞孫定不虛，西樞猶子故應殊。
鸞停梧上遺風在，雁進松間得句無。
剩有老農歌贊府，未多薦墨送清都。
晦翁若問誠齋叟，上下千峰不要扶。
送廬陵宰趙材老
作者：楊萬里
朝代：宋

趙侯龍種秀天潢，金玉肝脾錦繡腸。
未復九人黄閣相，猶堪三字紫微郎。
饑餐蘭菊枝枝月，醉灑雲煙句句霜。
誰與邦民頌遺愛，老夫端欲續甘棠。
送廬陵宰黄伯庸赴召
作者：楊萬里
朝代：宋

君寄梅花道別腸，我攀官柳送歸艎。
東都循吏似名茂，南浦詩人更姓黄。
白鷺青原留惠愛，蒼苔紅藥入篇章。
故人若問誠齋叟，化作沙鷗弄夕陽。
送張倅
作者：楊萬里
朝代：宋

山西勁氣何曾歇，秦漢迄今幾奇傑。
張公長身鬚鬢蒼，斜飛不入鵷鷺行。
狂卒叫讙民震擾，不勞談笑斯須了。
皇上方披輿地圖，煩公赤手繫單于。
捕逐虎豹公則老，坐運籌策公尚少。
送張元直尉鹽官二首·其一
作者：楊萬里
朝代：宋

璧水寒虀客，春闈擢桂郎。
折腰端小耐，整翮未須忙。
德進官無小，詩癯譽更香。
會看兩鸂鶒，飛下蓼灘傍。
送張元直尉鹽官二首·其二
作者：楊萬里
朝代：宋

溧水孟東野，南昌梅子真。
平生一少府，千載兩高人。
白馬松梢寺，朱旗雪外春。
村行如得句，寄我大江濱。
送張定叟二首·其一
作者：楊萬里
朝代：宋

直上雲霄未遣休，分符京兆帝王州。
赤丸窟裏無白額，碧落班中政黑頭。
兩地好官纔半武，扁舟歸興恰中秋。
只應銀信從天降，莫戀融峰與橘洲。
送張定叟二首·其二
作者：楊萬里
朝代：宋

紫巖衣鉢付南軒，介弟曾同半夜傳。
師友別來真夢耳，江湖相對各潸然。
但令門戶無遺恨，何必功名在早年。
君向瀟湘我閩粵，寄書只在寄茶前。
送彭元忠司戶二首·其一
作者：楊萬里
朝代：宋

觸熱能相訪，言歸有底忙。
百聞纔半面，一別又三湘。
詩入江西社，心傳肘後方。
木天須此士，丹筆校官黄。
送彭元忠司戶二首·其二
作者：楊萬里
朝代：宋

浯石高仍瘦，愚溪紺且寒。
憑君聊杖屨，道我問平安。
句好今逾進，書來剩寄看。
只言官舍小，簷下過湘灘。
送彭元忠縣丞北歸
作者：楊萬里
朝代：宋

君從循州來，却向饒州去。
拍天海浪拂日峰，瓊尺裁成錦機句。
學詩初學陳後山，霜皮脫盡山骨寒。
近來別具一隻眼，要踏唐人最上關。
三春弱柳三秋月，半溪清冰半峰雪。
只今六月無此物，君能喚渠來入筆。
恰則新鶑百囀聲，忽有寒蛩終夜鳴。
瀟湘故人江漢客，爲君一夜頭盡白。
我欠天公詩債多，霜髭撚盡未償它。
君懷玉盤金叵羅，合騎天駟超天河。
如何也鑄一大錯，自古詩人多命薄。
黄茅起煙如黄沙，瘴母照永曼陀花。
廣東之游樂復樂，勸君不如早還家。
送彭子山提刑郎中赴召二首·其一
作者：楊萬里
朝代：宋

帝想丹青憶老成，公兼竹潤更蘭馨。
獨追洙泗人無訟，再使成康世措刑。
召節自天回使節，郎星朝斗作台星。
花邊獨坐黄昏句，剩寄江西白鷺汀。
送彭子山提刑郎中赴召二首·其二
作者：楊萬里
朝代：宋

瓊樹初瞻二紀中，玉京再別一星終。
我隨病鶴欹黄帽，公駕雲鴻上碧穹。
寄徑絲綸紫薇閣，押班冠劍大明宮。
錦園尚欠桃栽否，兒輩河陽待曉風。
送徐吉水解組造朝
作者：楊萬里
朝代：宋

我住南溪溪北涯，閉門草長不曾開。
風窗只怪燈花喜，雪徑傳呼縣尹來。
道是朝廷舉廉吏，如何江海尚遺才。
西樞東觀俱知己，拜了除書却探梅。
送徐宋臣監丞補外
作者：楊萬里
朝代：宋

出處何心一似雲，世間萬事不關身。
補天鍊石無虛日，憂國如家有幾人。
千載芬香只忠孝，百年富貴竟埃塵。
看君兩鬢青青在，不晚歸來侍玉宸。
送德輪行者
作者：楊萬里
朝代：宋

瀝血抄經奈若何，十年依舊一頭陀。
袈裟未著愁多事，著了袈裟事更多。
送慶基叔往上猶二絕·其一
作者：楊萬里
朝代：宋

南溪不住住猶溪，別駕賢孫法掾兒。
莫以甘棠南國蔭，便忘萱草北堂詩。
送慶基叔往上猶二絕·其二
作者：楊萬里
朝代：宋

六十慈親路一千，郎君歸省又何年。
贈行句子真聊爾，且折垂楊當贈鞭。
送戴良輔藥者歸城郛·其一
作者：楊萬里
朝代：宋

君欲問淋疾，便是法外刑。
刲剔備百毒，更以虐焰烹。
玉皇夜半敕六丁，押差戴君爲藥丞。
倒囊刺手探玉札，一洗愁肺冰雪清。
送戴良輔藥者歸城郛·其二
作者：楊萬里
朝代：宋

一生百病都好去，不但膏肓驅二豎。
寄言仲景與安常，古今何代無醫王。
送抹利花與慶長
作者：楊萬里
朝代：宋

江梅去去木犀晚，萱草石榴刺人眼。
抹利獨立幽更佳，龍涎避香雪避花。
朝來無熱夜涼甚，急遣山童問花信。
一枝带雨折來歸，走送詩人覓好詩。
送文黼叔主簿之官松溪
作者：楊萬里
朝代：宋

乃翁只解日爭暉，不解塵中脫叔兮。
楊簿故應過習簿，建溪好處說松溪。
此行詩句何須覓，滿路春光總是題。
飛上金鑾穩安脚，竹林分付一鶑啼。
送施少才赴試南宮二首·其一
作者：楊萬里
朝代：宋

我豈登名晚，今仍作吏卑。
文能追古作，子未要人知。
取第真成漫，危言良獨奇。
新知誰不樂，所要白頭期。
送施少才赴試南宮二首·其二
作者：楊萬里
朝代：宋

十日九奔命，同行半倦游。
出城愁不早，思子悔何由。
脚底已衡嶽，眼中猶橘洲。
似嫌疎過子，吾過更誰尤。
送族弟子西赴省
作者：楊萬里
朝代：宋

吾家詞伯達齋翁，阿季文名有父風。
筆陣千軍能獨掃，馬羣萬古洗來空。
嗟予還笏歸林下，看子乘船入月中。
淡墨榜頭先快睹，泥金帖子不須封。
送昌英叔知縣之官麻陽
作者：楊萬里
朝代：宋

政坐詩無半點塵，天令著句錦江春。
遠民蒙惠即真學，漫仕緣親非爲身。
許日相從今恨少，先生此別我誰鄰。
不應更作徒勞嘆，廊廟方尋密縣人。
送曾文卿入京
作者：楊萬里
朝代：宋

如君大似陸雲龍，一歕詞場萬馬空。
文透退之關捩子，騷傳正則祖家風。
三年拄笏南雲裏，兩手投竿西日中。
璧水蓬山剩虛席，儤筵趁取牡丹紅。
送曾無逸入爲掌故
作者：楊萬里
朝代：宋

吉文江水走玉虹，我家水西君水東。
有時相思即命駕，連牀夜兩聽松風。
中間薄宦各分散，南飛鴐鵝北飛雁。
朝來驛騎打譙門，有客有客來相見。
聞君携家入帝京，椎鼓發船天上行。
也能枉轍九十里，來訪江西道院僧。
詩家兩僊宿臺省，紅藥蒼苔紫薇影。
若問山僧作麽生，日晏鶑啼眠不醒。
送曾秀才歸永豐
作者：楊萬里
朝代：宋

白白茅柴强作春，青青燈火夜相親。
超然似子真翹楚，舊矣逢人誦過秦。
覓舉不應專嗜古，能文安得却嫌貧。
射科速化誰無術，誤向南溪更問津。
送朝士使虜
作者：楊萬里
朝代：宋

又見皇華賦北征，謫仙俊氣似秋鷹。
詩成紫塞三更月，馬渡黄河十丈冰。
趙北燕南有人否，禽胡歸漢竟誰曾。
天家社稷英靈在，佳氣時時起五陵。
送朱師古龍圖少卿帥潼川二首·其一
作者：楊萬里
朝代：宋

璧水蓬山徧羽儀，頌臺公府更光輝。
紫荷到眼垂持橐，黄菊關心便拂衣。
鬻子運籌年尚少，買臣衣繡日思歸。
小煩諭蜀須還報，却袖香煙侍太微。
送朱師古龍圖少卿帥潼川二首·其二
作者：楊萬里
朝代：宋

甲戌花時策集英，相看鬚鬢各青青。
曲江初別春三月，北闕重來再一星。
百石去官君似邴，千年歸鶴我輸丁。
因書若寄楊員外，莫道山寒少茯苓。
送李伯珍主管西歸
作者：楊萬里
朝代：宋

淡墨題名冠子衿，一星州縣歎浮沈。
向來寄我南樓賦，不減古人東武吟。
几閣文書聊韞玉，蘭臺筆札即紬金。
李家兄弟鵷鸞侶，一日雙飛入上林。
送李制幹季允擢第歸蜀
作者：楊萬里
朝代：宋

玉立長身太史公，諸郎箇箇有家風。
高文大冊傳書種，怨句愁吟惱化工。
鴻雁雙銜月宮桂，鵷雛獨戀蜀山桐。
何如天網籠雲表，三鳳都歸上苑中。
送李君亮大著出守眉州
作者：楊萬里
朝代：宋

老夫丐外自緣老，復聞建鄴江山好。
不應夫子亦翩然，一柁江花更江草。
黄金宮闕三神山，蓬萊五雲霄漢間。
仍將弱水三萬里，隔斷塵世無往還。
西州名勝李太史，豈徒國士天下士。
玉皇催入道山堂，知費臺家幾黄紙。
似聞郎罷對薰風，忽思錦江荔枝紅。
人生奉親行樂耳，金印斗大何關儂。
峨眉山月却入手，影落庭闈一杯酒。
蚤賦中和樂職宣布詩，會看夔龍集鳳池。
送李童子西歸
作者：楊萬里
朝代：宋

江西李家童子郎，腹載五車干玉皇。
選德殿後春晝長，天子呼來傍御床。
口角誦書如布穀，眼光骨法俱冰玉。
紫綃輕衫髮錦束，萬人回頭看不足。
莫言幼慧長不奇，楊文公與晏臨淄。
老翁笞兒也太癡，欲鞭轅下追霜蹄。
六歲取官曲肱似，春風晝繡歸吾里。
生子當如李童子，至如吾兒豚犬耳。
送林子方直閣秘書將漕閩部三首·其一
作者：楊萬里
朝代：宋

纔趁鋒車入帝關，又持使節過家山。
作仙茶囿芝田裏，寓直蓬萊藏室間。
握手清談紗帽點，羨君白日繡衣還。
來年貢了雲龍璧，便綴金鸞玉笋班。
送林子方直閣秘書將漕閩部三首·其三
作者：楊萬里
朝代：宋

亦聞小泊贊公房，清曉扶藜叩上方。
君與一僧游別嶂，我行百匝遶長廊。
風巾霧屨來雲外，雪檜霜松滿袖香。
政是炎官張火傘，不應多取海山涼。
送林子方直閣秘書將漕閩部三首·其二
作者：楊萬里
朝代：宋

梅花國裏荔枝村，頗記張燈作上元。
一別頻蒙訪生死，七年再見劣寒溫。
屬當閔雨祈羣望，不得臨風共一尊。
誰爲君王留國士，吾衰猶擬叫天閽。
送林謙之司業出爲桂路提刑
作者：楊萬里
朝代：宋

雨眠起宵坐，搔首偶不欣。
孤念元無感，懷我同社人。
昨日林先生，抱經出成均。
初聞爲渠喜，忽悟誰我親。
緬然記宿昔，夜款水際門。
微月耿秋寂，幽蛩慨涼新。
論詩煮豆粥，粥熟天已晨。
先生補天手，萬象焉能春。
若非千載仰，却要今世珍。
聖門舊傳業，不在先生身。
雪前何有松，燬中諒非珉。
論思尺有咫，決去曾逡巡。
誰言我無耳，老矣未有聞。
先生又舍我，離別尚足云。
桂山玉筍立，桂水羅带紋。
得句能寄似，不須持嶺雲。
送楊山人善談相及地理
作者：楊萬里
朝代：宋

相人何似相山難，慙媿渠儂眼不寒。
木末凉風無半點，如何又欲跨歸鞍。
送次公子之官安仁監稅
作者：楊萬里
朝代：宋

汝仕今差晚，家庭莫恨離。
學須官事了，廉忌世人知。
爭進非身福，臨民只母慈。
關征豈得已，龍斷欲何爲。
送殘秋
作者：楊萬里
朝代：宋

夢游帝里送殘秋，重九真爲帝里游。
十月初頭方賜對，癡兒枉却一生愁。
送永州唐德明
作者：楊萬里
朝代：宋

忽報故人至，知從何許來。
滿懷俱玉雪，半語不塵埃。
聚散千江月，悲驩一酒杯。
檣烏有底急，一夕百相催。
送永新杜宰解印還朝
作者：楊萬里
朝代：宋

去年摘山初弄兵，永新縣前戈劍腥。
杜侯不持一寸鐵，閉閣堅卧民不驚。
軍前米作山谷聚，木牛流馬安用許。
但令綠林無點塵，何須爛額畫麒麟。
紫皇急才宵不寐，斯人合著班行裏。
速騎匹馬謁明光，夜來溪風吹玉霜。
送沈虞卿祕監脩撰將漕江東二首·其一
作者：楊萬里
朝代：宋

蓬萊仙伯沈東陽，領袖諸儒太極旁。
東壁二星雲漢近，西崑群玉簡編香。
雞翹豹尾無多子，錦纜牙檣有底忙。
建業江山入詩集，却歸天上侍虛皇。
送沈虞卿祕監脩撰將漕江東二首·其二
作者：楊萬里
朝代：宋

再入脩門訪舊遊，故人相見喜還愁。
茂林脩竹君髯碧，折葦枯荷我鬢秋。
莫把昇沈著懷抱，古來賢聖幾公侯。
一尊追送江東棹，夢逐清波弄白鷗。
送清江王守赴召
作者：楊萬里
朝代：宋

世言富貴易得家世難，有賢父兄子弟未渠賢。
君不見祖孫父子兄與弟，根蘭樹玉枝亦桂。
魏晉以來誰子家，只數江淮一王氏。
世言淮水若絕渠不昌，不知淮水有絕渠更長。
請看南朝到吾宋，中間人物無闕空。
有曾有旦繼茂弘，即今紫樞繼子明。
昔纔一人今三人，後者玉振前金聲。
阿樞更有金玉阿兄子，兩有剛方兼豈弟。
清江五馬來自東，三年一日一春風。
又聞一節喚歸去，父老攔街遮不住。
喚它父老且細聽，朝家也要好公卿。
父老莫與朝家爭，打鼓發船催速行。
送瀛洲先生元舉叔談命郡城
作者：楊萬里
朝代：宋

誰遣談天太逼真，取憎造物得辭貧。
不妨小隠君平肆，戲與人間閲貴人。
送王吉州宣子舍人知明州二首·其一
作者：楊萬里
朝代：宋

滿聽除書好，明州勝吉州。
又爲邦伯去，政坐治聲優。
過闕端能遇，居中定作留。
新民莫漫喜，竹馬不須休。
送王吉州宣子舍人知明州二首·其二
作者：楊萬里
朝代：宋

碧海翻詞筆，清霜逼誼風。
不應盛名下，未著玉堂中。
剩欲公留此，其如帝望公。
從今摩病眼，看到火城紅。
送王子林節推之官融水
作者：楊萬里
朝代：宋

桂嶺梅花欲爭發，融水幕賓來訪別。
可憐疋馬犯霜風，吟徧梅花更吟雪。
我如病蠶已三眠，作繭不就黏壁乾。
君如雲表秋健鶻，政好摶扶整羽翰。
中書落筆看給札，歸時過我聊投轄。
送王子林節推歸融州
作者：楊萬里
朝代：宋

吾州佳士子王子，深入黄茅作從事。
捧檄還家侍老親，端能過我誦近文。
問渠鶚表幾張紙，笑道孤寒那得此。
老夫已把釣月竿，安能爲子插羽翰。
似聞融水新二天，外臺使星俱好賢。
願子西去早著鞭，歸來薦墨滿袖猶未乾。
送王季山主簿省覲樞府
作者：楊萬里
朝代：宋

六館名流王季山，十年風雨短檠寒。
不曾文字饒羣子，勉爲庭闈就一官。
伯也騰身紫極上，叔兮著眼白雲端。
會當再奏河東賦，姓字從頭揭牓看。
送王季德提刑寶文少卿
作者：楊萬里
朝代：宋

寶儲依舊接英游，蕩節何曾遠藻旒。
卿月使星銀漢曉，繡衣綵服太湖秋。
豺當道上狐何問，鷹擊霜前兔已愁。
火急平反供一笑，紫荷玉笋待君侯。
送王恭父監丞倅潼川
作者：楊萬里
朝代：宋

淡墨掄魁政少年，蓬山璧水得詩仙。
集賢學士看文筆，國子先生費酒錢。
濯錦江頭頻入夢，桃花水面送歸船。
平分風月真聊爾，不日來朝尺五天。
送王成之中書舍人使虜
作者：楊萬里
朝代：宋

帝遣唐朝第一人，玉門關外賜金銀。
使星芒動梅花早，漢月光垂塞草春。
故國山河迎詔旨，中原父老識詞臣。
十分宣慰華戎了，歸爲君王轉大鈞。
送王文伯上舍歸豐城兼簡何侍郎
作者：楊萬里
朝代：宋

碧落先生少可人，銀鈎繭紙苦稱君。
談間口吸西江水，句裏家傳南浦雲。
千里端能來命駕，一尊得與細論文。
還家剩草三千牘，看策平津第一勳。
送王無咎善邵康節皇極數二首·其一
作者：楊萬里
朝代：宋

安樂窩中書一編，君從何許得真傳。
我無杜曲桑麻在，也道此生休問天。
送王無咎善邵康節皇極數二首·其二
作者：楊萬里
朝代：宋

識盡江淮諸貴人，歸來盧水一番新。
問渠福將今誰子，容我昇平作倖民。
送王監簿民瞻南歸
作者：楊萬里
朝代：宋

潮頭打雲雲不留，月波潑窗窗欲流。
夜寒報晴豈待曉，天公端爲盧溪老。
盧溪在山不知年，盧溪出山即日還。
黄紙苦催得高卧，青霞成癖誰能那。
詔謂先生式國人，掉頭已復煙林深。
路旁莫作兩疎看，老儒不用橐中金。
送王長文赴上庠
作者：楊萬里
朝代：宋

吾鄉前輩王南賓，讀書萬卷筆有神。
屢登天府獻和璞，玉工過眼珉奪真。
祇今有孫又奇絕，踏雪携書詣金闕。
玉皇書院璧水中，賜子半窗桃玉蟲。
端能健筆追乃祖，斗藪寸心寫千古。
廣寒掇取第一枝，早爲雙親開兩眉。
送盧山人二首·其一
作者：楊萬里
朝代：宋

行盡千山又萬山，山真何好子能然。
青烏縱妙儂曾問，著眼煙雲也自賢。
送盧山人二首·其二
作者：楊萬里
朝代：宋

有欠牛眠子爲尋，剩將朽胔換華簪。
家阡只免牛羊到，此外窮通得上心。
送相士高元善二首·其一
作者：楊萬里
朝代：宋

選官選佛兩悠悠，元不關人浪自愁。
洙泗生涯久春草，老夫作麽晚回頭。
送相士高元善二首·其二
作者：楊萬里
朝代：宋

穉子煩君一一看，丁寧莫道好求官。
老來正要團欒坐，伴我秋風把釣竿。
送章德茂少卿使虜
作者：楊萬里
朝代：宋

雪後聞君策馬蹄，長纓自請繫撐犁。
光華劍佩伊吾北，彈壓風濤瀚海西。
漢苑秦關愁外眼，邊花塞月醉中題。
歸來聽履星辰上，誰道淮陰假鎮齊。
送章漢卿歸宣城
作者：楊萬里
朝代：宋

竹葉孤斟久，梅花遠信疎。
如何窮巷轍，忽枉故人車。
伯仲俱佳士，雲霄政望渠。
相從又相別，欲別重躊躇。
送簡壽玉主簿之官臨桂二首·其一
作者：楊萬里
朝代：宋

蘭溪傾蓋杏風殘，桂嶺離裾菊露寒。
聽子新詩過夜半，吹儂秋思入雲端。
往吟平地千蒼玉，還憶孤舟一釣竿。
四海如今習鑿齒，大官莫作小官看。
送簡壽玉主簿之官臨桂二首·其二
作者：楊萬里
朝代：宋

柴門草徑儘莓苔，不放黄塵俗子來。
詩客清晨衝雨入，梅花一夜爲君開。
飄蕭落葉殘燈火，陸續清談濁酒杯。
二十六年纔四見，驪駒抵死祗相催。
送羅仲仁試藝南宮
作者：楊萬里
朝代：宋

紹興廉吏誰第一，君家郎罷真無匹。
腰纏墨綬不請錢，妻啼兒號窮刮骨。
清無人知有天知，四囝三箇攀桂枝。
不應一箇獨見遺，今秋君與一鶚飛。
君不見吾州狀元晚得意，董公五十有三歲。
君今加渠更三年，春風射策君勉旃。
送羅季周主簿之官八桂
作者：楊萬里
朝代：宋

憶昔相從夜誦時，子垂兩髧我初髭。
梧桐葉落猶無睡，桃李春歸總不知。
我已懸車老巖壑，子方斂板走階墀。
莫嫌衰病人皆棄，桂嶺梅花寄一枝。
送羅宣卿主簿之官巴陵
作者：楊萬里
朝代：宋

印孫三子十一孫，六人擢桂兩特恩。
惟君有子又擢桂，父子仇香仍一門。
君今初泛洞庭柂，湖水黏天天更大。
請君先上岳陽樓，送眼君山最上頭。
將詩寫取一湖秋，將秋寄來銷我愁，爲君酒船卷拍浮。
送羅必高赴省
作者：楊萬里
朝代：宋

印山先生羅天文，一卷周雅遺子孫。
一門三世六七人，月中桂枝斫到根。
近來書種將絕却，兩度秋天虛一鶚。
今年有孫康鼎來，問天還我北斗魁。
印山草木也驩喜，印山風雲有生氣。
君不見普州衣鉢付仇香，仇香衣鉢付此郎。
年未三十筆力强，百斛龍鼎一筆扛。
殿前春風更努力，莫放別人居第一。
送羅春伯大著提舉浙西
作者：楊萬里
朝代：宋

晁董聲名彼一時，夫君下筆與渠齊。
承明厭直辭金馬，英蕩非關訪碧雞。
山嶽動摇增氣色，詔書宣布舞羣黎。
歸期只在千秋節，留賦蒼苔鳳掖西。
送羅正夫主簿之官餘干
作者：楊萬里
朝代：宋

君家人物已數世，後有祕丞前給事。
近來復見鄉先生，武岡使君五經笥。
君才自是一世英，珠玉照乘仍連城。
妙年已號萬人敵，强仕初登千佛名。
番君小屈習鑿齒，且與刺頭簿書底。
即看給札試蘭臺，飛上木天校文字。
送羅永年歸永豐
作者：楊萬里
朝代：宋

誰道三年聚，能勝一別多。
歲寒知子可，心折奈吾何。
所喜如椽筆，能揮却日戈。
老夫留病眼，看子中文科。
送羅永年西歸
作者：楊萬里
朝代：宋

梅莟香邊踏雪來，杏花雨裏带春回。
明朝解纜還千里，今日看花更一杯。
誰遣文章太驚俗，何緣場屋不遺才。
南溪鷗鷺如相問，爲報春吟費麝煤。
送翁志道
作者：楊萬里
朝代：宋

平生翁子妙談天，誰愛青山不愛官。
一笑同看巖下井，秋來能更起微瀾。
送聶士友通判上印入朝
作者：楊萬里
朝代：宋

君家樞相扶天極，氣凌霜雪忠貫日。
史家有筆歎無人，今有此人無此筆。
君侯名家千里駒，拱璧盈尺徑寸珠。
合登清廟薦六瑚，合參豹尾隨屬車。
胡爲小緩雲間翮，朅來螺浦分風月。
開軒不與俗客談，明月清風入牙頰。
只今上印去朝天，春風玉笋催綴班。
相門有相君勉旃，凌煙再寫進賢冠。
送胡季永赴漕試
作者：楊萬里
朝代：宋

兔目著花官樣黄，冰輪飄子秋風香。
誰騎瘦馬踏詞場，澹翁庭階玉雪郎。
天於賢佞真不省，不應阿翁有阿永。
景升兒子漫谷量，未識一丁惟啗餠。
阿永胸中幾許書，石渠奄有仍更餘。
毛錐半點不籧篨，羽鏃一脫無犀渠。
當家衣鉢更誰付，鎖廳小借梯雲路。
澹翁嚴冷縱不嬉，歸來膝上安文度。
送胡端明赴召
作者：楊萬里
朝代：宋

紫泥夜下日星暉，赤舄朝看衮繡歸。
中國如今相司馬，四夷見說問非衣。
金魚玉带明霜鬢，斗極台符拱太微。
衛武年齡子儀考，一身雙美古來稀。
送胡聖聞入太學
作者：楊萬里
朝代：宋

春風吹開孝廉船，撞星犯斗上九天。
夜書細字燈前月，朝茹寒虀甕中雪。
何蕃省親間一歸，陸暢擢第各一時。
此行歸來上親壽，桂枝滿把香滿袖。
送葉叔羽寺丞持節淮東二首·其一
作者：楊萬里
朝代：宋

呼酒東西玉，探梅南北枝。
相逢長不款，此別有餘思。
古道寒如水，吾儕鬢已絲。
一生商略此，更待贈臨岐。
送葉叔羽寺丞持節淮東二首·其二
作者：楊萬里
朝代：宋

煮海誰爲祟，沿淮困不勝。
民思賢使者，帝遣大農丞。
玉節寒侵斗，牙檣凍作冰。
來歸聞早著，紫禁要渠登。
送蔡定夫提舉正字使廣東
作者：楊萬里
朝代：宋

國朝以來妙人物，近世獨數乾道年。
后皇乃武再開闢，欲傾東海洗乾坤。
九淵探珠巖採璞，天地爲綱罝羣賢。
玉堂金鉉貯稷契，蓬山璧水俱崔班。
追還慶曆元祐初，突過貞觀開元前。
麟臺正字蔡夫子，乃祖元是四諫官。
風流文采已碧梧，忠義慷慨仍青氈。
折檻舊痕故無恙，后皇是日動龍顔。
嚴霜烈日照鵷鷺，一身似葉飄淮堧。
柴門僵卧三臘雪，魚釜僅續一線煙。
后皇九重念五嶺，生愁雨露南方乾。
詔謂正字當居中，肯爲朕行綏百蠻。
梅花迎笑錦囊古，南斗退避文星寒。
動摇山嶽細事耳，約束海若收波瀾。
坐令百姓萬里外，墮在二陝三輔間。
檳榔紅時芝泥紫，歸來徑著侍臣冠。
我家江西更西處，白鷺洲對青原山。
公歸肯訪老翁否，酤酒滿眼未必然，青芻白飯聊隨緣。
送蔡定夫赴湖南提刑二首·其一
作者：楊萬里
朝代：宋

菊後霜前換繡衣，湘南嶺北看梅枝。
還將方策汗青語，拈出圜扉草綠時。
四海幾人憐我老，三年兩作送君詩。
借令貴殺衡陽紙，半幅無妨慰夢思。
送蔡定夫赴湖南提刑二首·其二
作者：楊萬里
朝代：宋

方丈蓬萊第一人，星軺玉節正青春。
只今回雁峰頭客，曾觸神龍頷下鱗。
未遣五紋朝補衮，便應三字夜司綸。
湘江綠浄不可唾，却要珠璣欬唾新。
送蕭仲和往長沙見張欽夫
作者：楊萬里
朝代：宋

蕭家伯氏難爲兄，蕭家仲氏難爲弟。
御史子孫今有誰，眼中乃見此二士。
阿兄采蘭壽梅堂，阿弟束書參蜀張。
聖門九鑰天爲守，玉匙密付蜀張手。
子到長沙渠問儂，爲言真成一老翁。
功名妄念雪銷了，只愛吟詩惱魚鳥。
子歸好在中秋前，看子新年勝故年。
送蕭瑞卿
作者：楊萬里
朝代：宋

異縣二百里，分襟五十年。
肯來尋病者，相對各蒼然。
舉似兒時話，茫如夢裏煙。
殘花猶可醉，細酌未須眠。
送薛子約下第歸永嘉
作者：楊萬里
朝代：宋

河東鸑鷟志青天，冀北麒麟受玉鞭。
二十年前元脫穎，五千人裏又遺賢。
請君更草凌雲賦，老我重看斫桂仙。
趁取春風雙鬢綠，收科誰後復誰先。
送藥者陳國器
作者：楊萬里
朝代：宋

竇憲一舉空朔野，曹霸一筆空凡馬。
吾鄉藥者有陳生，一丸洗空萬藥者。
庸醫皆笑道旁莎，陳生拈出便是玉山禾。
庸醫皆笑澗下水，陳生酌來便是上池底。
也只不離神農書，書外別得一亡珠。
也只不出歧伯論，論外別得舌一寸。
舊遭痔疾惱殺儂，新遭淋疾與合縱。
恰如住在圃田國，晉楚腹背來夾攻。
陳生贈我玉菌子，乃是華陽洞中乖龍耳。
陳生贈我紺葉紗，乃是金鴉脚底扶桑花。
汲泉親手煮蟹眼，一浣枯腸如浣沙。
平生舊疾蟬殻退，秋風吹落青天外。
更傳枕中鴻寶方，戒勿浪傳泄天藏。
君不見回巖仙客逢貧子，指石成金吾濟爾。
貧子再拜不要金，祇覓指頭吾自指。
送蜀士張之源二子維燾中童子科西歸
作者：楊萬里
朝代：宋

岷山玉樣清，岷水眼樣明。
風流文彩故應爾，又見張家雙驥子。
小兒八歲骨未成，誦書新作鸞鶴聲。
大兒十二氣已老，覓句談經人絕倒。
豫章七年人得知，駃騠三日世便奇。
天生異材能幾許，更飽風霜也未遲。
送西昌大夫趙嘉言上印赴闕
作者：楊萬里
朝代：宋

西昌難作自古傳，卓令趙令不作難。
二令來時民頓寬，二令去日官餘錢。
從來美政人難繼，二君雙美今誰似。
卓令已作中都官，趙令也合即綴卓令班。
送詹進卿大監出宣城
作者：楊萬里
朝代：宋

今代稽山賀季真，前身江左謝宣城。
向來詔策無雙手，已逼雲霄尺五程。
銀杏木瓜分我否，鴛鴦野鴨莫渠驚。
玉皇香案方虛佇，看即徵黄侍紫清。
送談命周從龍
作者：楊萬里
朝代：宋

周子囊螢初學儒，學儒不就學星書。
五丸玉李無逃處，折得今年錐也無。
送談命曾南翔二首·其一
作者：楊萬里
朝代：宋

官職牽人也可憐，老來那更問行年。
渠儂解事無它語，道我慈親壽八千。
送談命曾南翔二首·其二
作者：楊萬里
朝代：宋

今年見說也無錐，政坐談天泄密機。
舉世近來憎直語，貴人剩許未爲癡。
送談星辰吳山人
作者：楊萬里
朝代：宋

牙籌入手風前快，玉李行天鏡裏看。
紫闥青規吾不夢，子言欲試故應難。
送談星辰許季升二首·其一
作者：楊萬里
朝代：宋

許子儒冠怨誤身，如今投筆說星辰。
未須道我何時貴，且道何時子脫貧。
送談星辰許季升二首·其二
作者：楊萬里
朝代：宋

連珠合璧轉璇霄，也被星家不見饒。
災曜元來怯檮杌，福星不是背簞瓢。
送謝子肅提舉寺丞二首·其一
作者：楊萬里
朝代：宋

天台山秀古多賢，晚向池塘識惠連。
十載江湖州縣底，一言金石冕旒前。
方陪廷尉甘堂舍，又賦皇華小雅篇。
拾得澄江春草句，端能染寄仄釐牋。
送謝子肅提舉寺丞二首·其二
作者：楊萬里
朝代：宋

誰遣孤舟蓑笠翁，强隨桃李競春風。
交情頃刻雲翻手，古意淒涼月印空。
可笑能詩今謝脁，也能載酒過揚雄。
待渠歸直金鑾日，我已煙沙放釣筒。
送贛守張子智左史進直敷文閣移帥八桂二首·其一
作者：楊萬里
朝代：宋

龍尾名臣進寶奎，虎頭移鎮赴榕溪。
握刀將帥迎牙纛，解辮戎蠻貢象犀。
翠浪玉虹餘昨夢，碧篸羅带入新題。
鳳池雞樹公栖處，早箇雲飛不要梯。
送贛守張子智左史進直敷文閣移帥八桂二首·其二
作者：楊萬里
朝代：宋

拋官九載卧柴荆，有底生涯底友生。
白鷺鸕鷀雙屬玉，青鞋布韈一笭箵。
贛江府主憐逋客，尊酒綈袍篤故情。
天上故人今又去，碧雲西望暮天橫。
送趙判官端國趁班改秩
作者：楊萬里
朝代：宋

金陵一見恍如夢，君爲過客儂相送。
廬陵再見春欲殘，君來入幕儂挂冠。
是時猛虎初出境，赤子凜如兵在頸。
帝選良牧蘇疲民，前趙後丁廉且仁。
更得君作幕下賓，四年千里日日春。
與君相逢又相別，人生聚散如霜葉。
桂林一枝三十年，諸公交章薦遺賢。
去揖侍郎趁立班，端能別我南溪邊。
爲我一醉春風前，看君摶風上九天。
送趙吉州判院器之移利路提刑
作者：楊萬里
朝代：宋

趙侯邁往隆準孫，未年五十專三城。
千里秋豪無遁情，兩眼洞照如秋鷹。
何須奮髯走百吏，棠陰晝寂清如水。
年年州人喫賤米，侲子踏歌凍黎喜。
去冬苦暖未有梅，使君一笑梅花開。
夜吹平地一尺雪，留下豐年今歲回。
使星移照天西去，白鷺青原遮不住。
即隨丹詔歸握蘭，遂持紫橐甘泉班。
送趙寬之排岸之官章貢
作者：楊萬里
朝代：宋

監河曾賦鹿鳴篇，又奉潘輿上貢川。
五子循環迎一母，十分酌玉祝千年。
鬰孤馬祖饒行樂，柿栗來禽肥過拳。
蘭膳餘閑繙故紙，曲江早趁燕花邊。
送趙文友知府謁告省親
作者：楊萬里
朝代：宋

邦人寧食三斗葱，莫逢向來蠆尾公。
邦人寧卧文江路，莫放今侯霅川去。
今侯箇是隆準孫，蚤排月脇斸桂根。
所至與民作陽春，帝遣來活廬陵人。
是時蠆尾正摇毒，邦人生愁總魚肉。
今侯下車蔭未移，春臺載民爺與兒。
鳩鳴雀乳一千里，鴟梟半聲不到耳。
今侯冰檗清到底，一粒不嚼廬陵米。
一芽只瀹青原水，玉皇知渠是廉吏。
如何尊公小愆和，何恙靡已應無它。
侯望白雪淚雙落，棄印謁告歸侍藥。
尊公喜歸即日安，一見綵服還加餐。
玉皇詔侯結絲屨，徑上金門簉鵷鷺。
借令小緩作尚書，也合追趨趙工部。
送趙民則少監提舉二首·其一
作者：楊萬里
朝代：宋

漢庭近日少宗盟，博選宗英副匠卿。
高帝子孫誰宿德，翰林風月得先生。
又持一節湖南去，政是三湘雁北征。
但使遠民蒙福了，早歸詞禁賦新鶑。
送趙民則少監提舉二首·其二
作者：楊萬里
朝代：宋

座主門生四十年，江湖契闊幾風煙。
同朝再接鴛行裏，握手相看鶴髮前。
誤喜論詩追舊事，不知呼酒是離筵。
老懷只作還山夢，輸與先生早著鞭。
送趙英仲司戶
作者：楊萬里
朝代：宋

紹興人物趙戶部，身作長城護瓜步。
佛狸送死緣有人，猨臂不侯得非數。
只今曾孫戶掾公，吏能官政有祖風。
南山可摇判難奪，東海不冤陰有功。
吾州上了本曹印，謁帝明光當得覲。
秋風正緊送摶扶，九萬程塗人莫問。
送鄉余文明勸之以歸
作者：楊萬里
朝代：宋

一別高人又十年，霜筋雪骨健依然。
席門未害車多轍，斗酒尚能詩百篇。
蒼狗白衣俱昨夢，長庚孤月自青天。
故山松菊平安在，何日歸歟解釣船。
送鄉僧德璘二首·其一
作者：楊萬里
朝代：宋

衲子向來元士子，詩僧遮莫更禪僧。
不妨參透諸方得，別有宮牆第一層。
送鄉僧德璘二首·其二
作者：楊萬里
朝代：宋

湖上諸峰紫翠間，三年欲到幾曾閑。
儂今去處渠知麽，不是南山即北山。
送鄉僧德璘監寺緣化結夏歸天童山二首·其一
作者：楊萬里
朝代：宋

一別璘公十二年，故當刮目爲相看。
問儂收得曹溪水，雩下春風吹已乾。
送鄉僧德璘監寺緣化結夏歸天童山二首·其二
作者：楊萬里
朝代：宋

七百支郎夜忍饑，木魚閉口等君歸。
還山大衆空歡喜，只有誠齋兩首詩。
送鄒元升歸安福
作者：楊萬里
朝代：宋

我昔見子盧溪南，炯如玉雪照晴嵐。
子今訪我南溪北，凜如騄驥成骨骼。
袖中文字細作行，讀來病眼生寒光。
尖新句子入時樣，故應破陣翰墨場。
春風春雨春山路，喜子能來愁子去。
故人一別二十年，且對青燈夜深語。
送醫家孟宗良漢卿
作者：楊萬里
朝代：宋

醫家者流多盧人，亦如許靖浪得名。
有眼何曾識內經，有手何曾赦方兄。
一丸足可殺一命，却道良醫逢死病。
荆溪此輩端不稀，向來吾兒命如絲。
孟君談笑能起死，吾兒更生一彈指。
我今挂帆上江西，君來送我別荆溪。
贈別只有七字詩，千萬珍重慰相思。
它年荆溪說神醫，非吾孟君更阿誰，倉公華佗何必奇。
送金元度教授辭滿赴部改秩
作者：楊萬里
朝代：宋

金華唐呂兩儒先，夜半黄梅君併傳。
不日經筵重坐席，蹔時黌舍冷無氈。
引班曉漏槐楓裏，出宰春風桃李邊。
莫遣垂楊知別恨，一篙新漲解歸船。
送錢寺正出守廣德軍二首·其一
作者：楊萬里
朝代：宋

四十專城古已稀，君侯五七更英奇。
九重臨遣廷尉正，千里驩迎循吏師。
鴻雁同科金玉律，鵷雛先集鳳凰枝。
少年勇退無人會，孤竹初心遜伯夷。
送錢寺正出守廣德軍二首·其二
作者：楊萬里
朝代：宋

辛卯中書落筆年，曾陪學士堵牆間。
看渠手把州麾去，故里春迎晝繡還。
我似青蒿君玉樹，君方綠鬢我蒼顔。
一尊話別休辭醉，報政歸來紫禁班。
送錢文季僉判
作者：楊萬里
朝代：宋

東海珠胎清廟珍，璧水秀孝第一人。
胡爲俯首蓮泛淥，如有用我試治民。
古來幕中要婉畫，君乃不肯作此客。
囊篋細碎吾不能，玉壺清冰朱絲直。
梅花雪片迎新年，送君摶風上九天。
鳳池雞樹只咫尺，致君堯舜更努力。
送陳婿履常縣丞之官泰寧
作者：楊萬里
朝代：宋

玉潤非冠玉，東床忽易東。
一官斯立樣，五字後山風。
明月來宵共，清尊何日同。
看君即飛兔，老我自冥鴻。
送陳行之寺丞出守南劍二首·其一
作者：楊萬里
朝代：宋

甫爾丞農扈，翩然牧劍津。
諸公誰不相，有子幾何人。
氣節霜餘凜，辭章玉樣新。
飛騰可輕料，渠亦正青春。
送陳行之寺丞出守南劍二首·其二
作者：楊萬里
朝代：宋

我召公先到，公歸我亦行。
三年如夢爾，一笑可憐生。
野店緣山去，春風並轡輕。
先愁饒水上，話別若爲情。
送陸子靜刪定宮使
作者：楊萬里
朝代：宋

朝路江西不十人，又看一箇奉仙真。
可憐議論長傾坐，不管聲名解誤身。
苦憶去年郊祀日，與渠並轡笑談春。
何時相趁滄洲去，雪笠風蓑釣白蘋。
送韓子雲檢正將漕江東二首·其一
作者：楊萬里
朝代：宋

宰士仍名士，詩人更德人。
還家桐樹古，攬轡繡衣新。
不以髯邊雪，而忘句裏春。
登庸衣鉢在，得戀大江濱。
送韓子雲檢正將漕江東二首·其二
作者：楊萬里
朝代：宋

名下得佳句，夢中哦半生。
未逢心已契，相見眼偏明。
復此匆匆別，蒼然惘惘情。
非關風外樹，儂自作離聲。
送韓漕華文移節江東
作者：楊萬里
朝代：宋

公家文公天斗星，可雙孟氏再六經。
姓名不上凌煙去，只與日月爭光明。
君家魏國天一柱，拄天無傾日無霧。
唯天唯堯唯永昭，臯旦以還俱避路。
只今百年三百年，文獻衣被芝與蘭。
華文使者典刑存，一生流坎晚乃騫。
臺家拔士兼人門，如君兩有今誰先。
德星纔照翼軫地，寒士驩呼細民喜。
鍾山石城何物神，奪與東民天不嗔。
寄語東民也未穩，渠是鸞臺鳳閣人。
送項聖與詣太常
作者：楊萬里
朝代：宋

盧溪書院一番新，千里學子來如雲。
天教書院名日起，速化先從主人始。
主人主盟爲阿誰，楚漢名家今項斯。
胸中五車載書卷，筆端三峽傾冰硯。
魯秉周禮說一經，有司把燭題秋薦。
鵠袍詣闕柳袍歸，來年書院更光輝。
送顔幾聖龍學尚書出守泉州二首·其一
作者：楊萬里
朝代：宋

聽履星辰北斗寒，三能只隔寸雲間。
周家冢宰均四海，漢制尚書本百官。
鵷鷺班齊瞻進步，鳳凰池近却飛還。
河圖冠出西清上，莫作尋常五馬看。
送顔幾聖龍學尚書出守泉州二首·其二
作者：楊萬里
朝代：宋

我昔綾衾下直時，公爲璧水大宗師。
清風明月行樂耳，布襪青鞋隨所之。
顛倒壺觴留落日，翻騰山水入新詩。
我來公去如相避，送眼行塵不得追。
送馬莊父游金陵
作者：楊萬里
朝代：宋

東華踏徧軟紅塵，却去秦淮釣月輪。
朱雀烏衣王謝宅，黄旗紫蓋晉梁春。
江山拾得風光好，杖屨歸來句子新。
祗恐參卿署軍事，醲薰薦墨到槐宸。
送黄仲秉少卿知瀘州二首·其一
作者：楊萬里
朝代：宋

灩澦方如象，餘皇底似飛。
相將刺天去，收拾大名歸。
西掖桐陰靜，瀘南荔子肥。
未應經世具，便欲閉山扉。
送黄仲秉少卿知瀘州二首·其二
作者：楊萬里
朝代：宋

補外公何幸，求歸我尚留。
還爲萬里別，又費半生愁。
安得欹黄帽，相從却白頭。
醉中有話在，欲說忘來休。
送黄巖老通判全州
作者：楊萬里
朝代：宋

瀟湘之山可當一枝筆，瀟湘之水可充一硯滴。
白石得官斑竹林，天錫筆硯供醉吟。
好將湘山點湘水，灑滿青天一張紙。
臺家旁搜清廟珍，奇珍墮在湘水濱。
烏衣樞相今水鏡，手提一道人材柄。
外臺況復有三賢，看即吹噓送上天。
歸來肯過誠齋裏，分似錦囊新句子。
送黄幾先司戶
作者：楊萬里
朝代：宋

吾友黄編修，用不究其挾。
有子傳父書，潜心泣麟業。
胸中石渠剩，筆底秋鷹捷。
蟾兔贈一枝，衣鉢續四葉。
不應千里來，乃欲一揖別。
恰當新酒熟，幸與故人接。
細酌且短檠，軟語更長鋏。
去去謁九扉，天路看高躡。
連天觀望春憶毗陵翟園
作者：楊萬里
朝代：宋

中和節後社前時，春到園林最晚枝。
弄水不冰携扇手，登臺猶粟向風肌。
鳥烏聲裏山光濕，花柳陰中日脚遲。
北望翟園春正閙，海棠錦繞雪酴醾。
連嶺遇雨
作者：楊萬里
朝代：宋

肩輿正好看山色，雨裏兩窗開不得。
此外只有書可觀，斜點又來濕書冊。
一月秋晴一月泥，南翁此諺似可疑。
山寒却要日暴背，吾衰不用雨催詩。
連日二相過史局不到省中後園杏花開盡
作者：楊萬里
朝代：宋

史館頻催史筆遲，道山還解有忙時。
後園兩日不曾到，開盡杏花人不知。
進賢初食白菜因名之以水精菜云二首·其一
作者：楊萬里
朝代：宋

新舂雲子滑流匙，更嚼冰蔬與雪虀。
靈隠山前水精菜，近來種子到江西。
進賢初食白菜因名之以水精菜云二首·其二
作者：楊萬里
朝代：宋

江西菜甲要霜栽，逗到炎天總不佳。
浪說水菘水蘆菔，硬根瘦葉似生柴。
進退格寄張功父姜堯章
作者：楊萬里
朝代：宋

尤蕭范陸四詩翁，此後誰當第一功。
新拜南湖爲上將，更差白石作先鋒。
可憐公等俱癡絕，不見詞人到老窮。
謝遣管城儂已晚，酒泉端欲乞移封。
遊定林寺即荆公讀書處四首·其一
作者：楊萬里
朝代：宋

鍾山已在萬山深，更過鍾山入定林。
穿盡松杉行盡石，一庵猶隔白雲岑。
遊定林寺即荆公讀書處四首·其三
作者：楊萬里
朝代：宋

半破僧庵半補籬，舊題無復壁間詩。
祗餘手植雙桐在，此外仍兼洗硯池。
遊定林寺即荆公讀書處四首·其二
作者：楊萬里
朝代：宋

一箇青童一蹇馿，九年來往定林居。
經綸枉被周公誤，罷相歸來始讀書。
遊定林寺即荆公讀書處四首·其四
作者：楊萬里
朝代：宋

踏月敲門訪病夫，問來還是雪堂蘇。
不知把燭高談許，曾舉烏臺詩帳無。
遊翟園三首·其一
作者：楊萬里
朝代：宋

花枝劣相絓人衣，蜂子顛狂觸面皮。
一巷海棠千架錦，兩堤楊柳萬窩絲。
遊翟園三首·其三
作者：楊萬里
朝代：宋

翟園從此即相辭，園裏春歸我亦歸。
蜂踏殘花容易落，蝶隨數片往來飛。
遊翟園三首·其二
作者：楊萬里
朝代：宋

柔風軟日斬新晴，釅白嬌紅鼎盛春。
借問主人何處去，春光分付守園人。
過三衢徐載叔採菊載酒夜酌走筆二首·其一
作者：楊萬里
朝代：宋

征塗半月客塵黄，今夕初逢一雨涼。
冷笑菊花堪計會，爲君八月作重陽。
過三衢徐載叔採菊載酒夜酌走筆二首·其二
作者：楊萬里
朝代：宋

疾風動地雨傾荷，一事商量君信麽。
試問糟床與簷溜，雨聲何似酒聲多。
過上湖
作者：楊萬里
朝代：宋

上湖名是實全非，只合松江雁鶩池。
若與五湖通譜系，澹臺湖弟太湖兒。
過上湖嶺望招賢江南北山四首·其一
作者：楊萬里
朝代：宋

遠山高絕近山低，未必低山肯下伊。
定是遠山矜狡獪，跳青湧碧角幽奇。
過上湖嶺望招賢江南北山四首·其三
作者：楊萬里
朝代：宋

一水橫拖兩岸峰，千痕萬摺碧重重。
誰言老子經行處，身在江山障子中。
過上湖嶺望招賢江南北山四首·其二
作者：楊萬里
朝代：宋

嶺下看山似伏濤，見人上嶺旋爭豪。
一登一陟一回顧，我脚高時他更高。
過上湖嶺望招賢江南北山四首·其四
作者：楊萬里
朝代：宋

曉日秋山破格奇，青紅明滅舞清漪。
畫工著色饒渠巧，便有此容無此姿。
過下梅
作者：楊萬里
朝代：宋

不特山盤水亦回，溪山信美暇徘徊。
行人自趁斜陽急，關得歸鴉更苦催。
過丫頭巖
作者：楊萬里
朝代：宋

告老身心日互催，又將烏帽點黄埃。
丫頭巖下來仍往，四十三年十二回。
過主嶺
作者：楊萬里
朝代：宋

昨日山行尚有村，今朝嶺塞更無門。
仰攀苔磴上絕頂，却倒籃輿下峻巒。
身覺去天纔寸許，岸臨無地不堪看。
前頭尚有芙蓉在，此嶺難登未是難。
過九里亭
作者：楊萬里
朝代：宋

水渚纔容足，漁家便架椽。
屋根些子地，簷外不勝天。
岸岸皆垂柳，門門一釣船。
五湖好風月，乞與不論錢。
過五里逕三首·其一
作者：楊萬里
朝代：宋

瘦日當中暖稍回，冷山未許瘴全開。
溪光遠隔深深竹，特地穿簾入轎來。
過五里逕三首·其三
作者：楊萬里
朝代：宋

入山無路出無門，鳥語猿聲更斷魂。
當處迷塗何處問，一溪引我得前村。
過五里逕三首·其二
作者：楊萬里
朝代：宋

野水奔流不小停，知渠何事太忙生。
也無一箇人催促，自愛爭先落澗聲。
過京口以南見竹林
作者：楊萬里
朝代：宋

行從江北別梅兄，歸到江南見竹君。
却憶西湖湖上寺，梅花如雪竹如雲。
過八尺遇雨三首·其一
作者：楊萬里
朝代：宋

垂虹登了劣歸船，又復毛空暗水天。
節裏無多好天色，闌風長雨餞殘年。
過八尺遇雨三首·其三
作者：楊萬里
朝代：宋

細雨無聲忽有聲，亂珠跳作萬銀釘。
呼僮速買庉村酒，更煮鱸魚蓴菜羹。
過八尺遇雨三首·其二
作者：楊萬里
朝代：宋

去年今日鳳山頭，兒女團欒爭勸酬。
不及松江煙雨裏，獨搔華髮一扁舟。
過劉村江
作者：楊萬里
朝代：宋

波走痕痕日，江呈岸岸秋。
清流堪數石，淺涉不須舟。
野菊知何喜，迎風舞未休。
歸塗愁欲暮，未暮我何愁。
過南蕩三首·其一
作者：楊萬里
朝代：宋

秧纔束髮幼相依，麥已掀髯喜可知。
笑殺槿籬能耐事，東扶西倒野酴醾。
過南蕩三首·其三
作者：楊萬里
朝代：宋

政好行時莫嬾行，猶寒未熱雨初晴。
江西休問何時到，已離南屏第一程。
過南蕩三首·其二
作者：楊萬里
朝代：宋

近岫遥峰翠作圍，平田小港碧行遲。
垂楊一徑深深去，阿那人家住得奇。
過呂城閘六首·其一
作者：楊萬里
朝代：宋

閘頭洲子許團欒，古廟蕭條暮雨寒。
榆柳千株無半葉，冬青一樹碧琅玕。
過呂城閘六首·其三
作者：楊萬里
朝代：宋

昨宵聽盡棹謳聲，愁裏無眠達五更。
今夕雨寒泥又滑，作何計會速天明。
過呂城閘六首·其二
作者：楊萬里
朝代：宋

泊船到得暮鐘時，等待諸船不肯齊。
等得船齊方過閘，又須五鼓到荆溪。
過呂城閘六首·其五
作者：楊萬里
朝代：宋

纔聞開閘總驩欣，第一牽夫有喜聲。
只得片時天未黑，後來天黑也甘行。
過呂城閘六首·其六
作者：楊萬里
朝代：宋

道是行船也未行，老夫誤喜可憐生。
要知開閘真消息，記取金鉦第二聲。
過呂城閘六首·其四
作者：楊萬里
朝代：宋

等到船齊閘欲開，船船捩柁整帆桅。
一船最後知何故，日許時間獨不來。
過周陂江
作者：楊萬里
朝代：宋

溪暖無冰可得銷，清波白石小魚跳。
忽逢寸碧翩然起，翡翠驚飛上柳條。
過單竹洋逕
作者：楊萬里
朝代：宋

兩山何許來，此焉忽相尋。
摩肩不少讓，爭道各載駸。
喬木與脩竹，相招爲茂林。
無風生翠寒，未夕起素陰。
天垂木末近，日到谷底深。
空山時自響，已動客子心。
行至幽絕處，更聞啼怪禽。
過嚴州章村放歌
作者：楊萬里
朝代：宋

石崖削得瘦到筋，半點也無塵土痕。
正如狻猊走得渴，下赴江水一口吞。
嚴灘過却烏龍觜，兩岸秋山夾秋水。
舟中小酌亦不遑，眼底生愁失蒼翠。
尖峰已自刺太虛，峰頭更立玉浮屠。
好山千隻復萬隻，家裏門前一隻無。
過土筧岡
作者：楊萬里
朝代：宋

木落初宜菜，亭荒不復茅。
牛分叉路口，鸛立秃松梢。
秋熱方昇日，朝涼更迥郊。
衰年走塵鞅，何計返雲巢。
過大皋渡
作者：楊萬里
朝代：宋

隔岸橫州十里青，黄牛無數放春晴。
船行非與牛相背，何事黄牛却倒行。
過太湖石塘三首·其一
作者：楊萬里
朝代：宋

纔轉船頭特地寒，初無風色自生湍。
堤橫湖面平分白，水拓天圍分外寬。
一鏡銀濤三萬頃，獨龍玉脊百千蟠。
若爲結屋蘆花裏，月笠雲蓑把釣竿。
過太湖石塘三首·其三
作者：楊萬里
朝代：宋

兀坐船中只欲眠，不如船外看山川。
松江是物皆詩料，蘭槳穿湖即水仙。
將取垂虹亭上景，都歸却月觀中篇。
正緣王事游方外，鑿齒彌天未當賢。
過太湖石塘三首·其二
作者：楊萬里
朝代：宋

每過松江得偉觀，玻璃盆底飣乾坤。
天邊島嶼空無際，煙外人家澹有痕。
笠澤古今多浪士，包山近遠在何村。
季鷹魯望何曾死，雪是衣裳月是魂。
過奔牛閘
作者：楊萬里
朝代：宋

春雨未多河未漲，閘官惜水如金樣。
聚船久住下河灣，等待船齊不教放。
忽然三板兩板開，驚雷一聲飛雪堆。
衆船遏水水不去，船底怒濤跳出來。
下河半篙水欲滿，上河兩平勢差緩。
一行二十四樓船，相隨過閘如魚貫。
過安仁岸
作者：楊萬里
朝代：宋

野水工穿石，疎林不掩巢。
雨蒲拳病葉，風篠秃危梢。
短脛知難續，長腰强自抄。
茲游良不惡，物色困詼嘲。
過安仁市得風挂帆二首·其一
作者：楊萬里
朝代：宋

明發山溪一雨餘，昨來暑氣半分無。
何人道是三衢遠，挂起東風十幅蒲。
過安仁市得風挂帆二首·其二
作者：楊萬里
朝代：宋

西望柯山正蔚藍，衢州只在此山南。
却愁路盡風猶剩，回納清風與破帆。
過宜福橋
作者：楊萬里
朝代：宋

水鄉澤國最輸農，無旱無乾只有豐。
碧豆密爭桑蔭底，綠荷雜出稻花中。
是田是沼渾難辨，何地何村不一同。
若遣明年無種子，却愁閑殺雨和風。
過寧國縣
作者：楊萬里
朝代：宋

薄日烘雲未作霞，好峰怯冷著輕紗。
絕憐山色能隨我，政用花時不在家。
騎吏那愁千里遠，牡丹各插一枝斜。
細看文脊空多肉，不似青陽看九華。
過寶應縣新開湖十首·其一
作者：楊萬里
朝代：宋

寒裏船門不可開，試開一望興悠哉。
空濛煙雨微茫樹，都向湖光外面來。
過寶應縣新開湖十首·其一〇
作者：楊萬里
朝代：宋

五湖佳處是荒寒，却爲無山水更寬。
歸去江南無此景，未須喫飯且來看。
過寶應縣新開湖十首·其七
作者：楊萬里
朝代：宋

半濃黛汁點遥林，微淡鉛膏抹暮雲。
似白如青都不是，淮南弄色五湖春。
過寶應縣新開湖十首·其三
作者：楊萬里
朝代：宋

雨絲拂水不曾沉，一一如珠一一明。
亂走不停跳不住，忽然跳入水精瓶。
過寶應縣新開湖十首·其九
作者：楊萬里
朝代：宋

兩隻釣船相對行，釣車自轉不須縈。
車停不轉船停處，特地縈車手不停。
過寶應縣新開湖十首·其二
作者：楊萬里
朝代：宋

細雨初如弄隙塵，須臾化作舞空蚊。
作團面旋還分散，只見輕煙與薄雲。
過寶應縣新開湖十首·其五
作者：楊萬里
朝代：宋

湖堤插柳早青葱，猶带隋家舊土風。
莫笑千株尺來許，看渠攬盡夕陽紅。
過寶應縣新開湖十首·其八
作者：楊萬里
朝代：宋

天上雲煙壓水來，湖中波浪打雲回。
中間不是平林樹，水色天容拆不開。
過寶應縣新開湖十首·其六
作者：楊萬里
朝代：宋

雨裏樓船即釣磯，碧雲便是綠蓑衣。
滄波萬頃平如鏡，一隻鸕鷀貼水飛。
過寶應縣新開湖十首·其四
作者：楊萬里
朝代：宋

漁家可是厭塵囂，結屋圓沙最盡梢。
外面更栽楊柳樹，上頭無數鷺鷥巢。
過岑水
作者：楊萬里
朝代：宋

石瘦銅苗綠，溪腥膽水黄。
是間無馬跡，何處更羊腸。
惡路今方始，平生夢未嘗。
如何寒刮骨，行得汗如漿。
過平公橋
作者：楊萬里
朝代：宋

高岸行成路，清渠淡不波。
荇花深似菊，芡葉皺於荷。
聞道新橋好，還成带雨過。
如何平氏店，宿處不逢它。
過平望
作者：楊萬里
朝代：宋

望中不著一山遮，四顧平田接水涯。
柳樹行中分港汊，竹林多處聚人家。
風將春色歸沙草，天放晴光入浪花。
午睡起來情緒惡，急呼蟹眼瀹龍牙。
過平望三首·其一
作者：楊萬里
朝代：宋

豈但湖天好，諸村總可人。
麥苗染不就，茅屋畫來真。
行止隨緣著，江山到處新。
十年三過此，贏得鬢如銀。
過平望三首·其三
作者：楊萬里
朝代：宋

小麥田田種，垂楊岸岸栽。
風從平望住，雨傍下塘來。
亂港交穿市，高橋過得桅。
誰言破書篋，擔取太湖回。
過平望三首·其二
作者：楊萬里
朝代：宋

行得三吳徧，清奇最是蘇。
樹圍平野合，水隔別村孤。
震澤非塵世，松陵是畫圖。
更添一詩老，載雪過重湖。
過廣濟圩三首·其一
作者：楊萬里
朝代：宋

圩田歲歲鎮逢秋，圩戶家家不識愁。
夾路垂楊一千里，風流國是太平州。
過廣濟圩三首·其三
作者：楊萬里
朝代：宋

桑疇一眼鬰金黄，麥壠千機綠錦坊。
詩卷且留燈下看，轎中只好看春光。
過廣濟圩三首·其二
作者：楊萬里
朝代：宋

兩渠水夾一堤寬，箇是東皇大御園。
旋插綠楊能幾日，新枝已自不勝繁。
過建封寺下連魚灘二首·其一
作者：楊萬里
朝代：宋

江收衆水赴單槽，石壁當流鬭雪濤。
將取危舟飛過去，黄頭郎只兩三篙。
過建封寺下連魚灘二首·其二
作者：楊萬里
朝代：宋

夢裏篙師忽叫灘，老夫驚殺起來看。
前船過盡知無慮，末後孤舟膽自寒。
過弋陽觀競渡
作者：楊萬里
朝代：宋

急鼓繁鉦動地呼，碧瑠璃上兩龍趨。
一聲翻倒馮夷國，千載淒涼楚大夫。
銀椀錦標誇勝捷，畫橈繡臂照江湖。
三年端年真虛過，奇觀初逢慰道塗。
過張王廟
作者：楊萬里
朝代：宋

地迥人煙寂，山盤水勢回。
怪松欹岸出，古廟背河開。
晚色催征棹，斜陽戀去桅。
丹徒誰道遠，一眺正悠哉。
過彭澤縣望淵明祠堂
作者：楊萬里
朝代：宋

夢裏邯鄲熟，談間栗里親。
不聞擔板漢，曾羨采薇人。
停待容來日，商量尚小貧。
只欺五斗米，典沒萬金身。
過招賢渡
作者：楊萬里
朝代：宋

歸船舊掠招賢渡，惡灘橫將船閣住。
風吹日炙衣滿沙，嫗牽兒啼投店家。
一生憎殺招賢柳，一生愛殺招賢酒。
柳曾爲我礙歸舟，酒曾爲我消詩愁。
過招賢渡四首·其一
作者：楊萬里
朝代：宋

歸舟曾被此灘留，說著招賢夢亦愁。
五月雪飛人不信，一來灘下看濤頭。
過招賢渡四首·其三
作者：楊萬里
朝代：宋

倦游客子自無聊，不是江山景不饒。
危岸崩沙新改路，斷渠橫石自成橋。
過招賢渡四首·其二
作者：楊萬里
朝代：宋

一江故作兩江分，立殺呼船隔岸人。
柳上青蟲寧許劣，垂絲到地却回身。
過招賢渡四首·其四
作者：楊萬里
朝代：宋

岸上行人莫嘆勞，長年三老政呼號。
也知灘惡船難上，仰踏桅竿卧著篙。
過新開湖五首·其一
作者：楊萬里
朝代：宋

奇哉萬頃水精盆，一線青羅緣却唇。
只有向南接天去，更和一線也無痕。
過新開湖五首·其三
作者：楊萬里
朝代：宋

白葦黄蘆尚带秋，長風遠水幾時休。
愁人對著君休問，不是愁人也作愁。
過新開湖五首·其二
作者：楊萬里
朝代：宋

漁郎艇子入重湖，老眼殷勤看著渠。
看去看來成怪事，化爲獨雁立橫蘆。
過新開湖五首·其五
作者：楊萬里
朝代：宋

遠遠人煙點樹梢，船門一望一魂消。
幾行野鴨數聲雁，來爲湖天破寂寥。
過新開湖五首·其四
作者：楊萬里
朝代：宋

一鷗得得隔湖來，瞥見魚兒眼頓開。
只爲水深難立脚，翩然飛下却飛回。
過景星山山頂一石孤立又名突星山
作者：楊萬里
朝代：宋

山頭孤立玉竛𥪁，天上何年墮景星。
四面萬峰非不峻，如何只是一峰青。
過望亭六首·其一
作者：楊萬里
朝代：宋

望亭昔歲過歸船，柳爲蹁躚杏爲妍。
今日溪山渾似舊，雪蘆風荻兩蕭然。
過望亭六首·其三
作者：楊萬里
朝代：宋

暮鴻作陣猛相追，風有何忙也急吹。
惱殺詩人真枉却，雲窗霧閣不曾知。
過望亭六首·其二
作者：楊萬里
朝代：宋

窗間雨打淚新斑，破處風來叫得酸。
若是詩人都富貴，遣誰忍餓遣誰寒。
過望亭六首·其五
作者：楊萬里
朝代：宋

朝朝暮暮見長河，見了長河只厭它。
却愛畫師能畫水，不看死浪與生波。
過望亭六首·其六
作者：楊萬里
朝代：宋

晴河不似雨中看，晴裏波紋只簟斑。
却是雨河新樣巧，簟間織出小金鐶。
過望亭六首·其四
作者：楊萬里
朝代：宋

兩岸山林總解行，一層送了一層迎。
天公收却春風面，拈出酸寒水墨屏。
過松源晨炊漆公店六首·其一
作者：楊萬里
朝代：宋

側塞千山縫也無，上天下井萬崎嶇。
昨朝曾過芙蓉渡，尋到溪源一線初。
過松源晨炊漆公店六首·其三
作者：楊萬里
朝代：宋

後山勒水向東馳，却被前山勒向西。
道是水柔無性氣，急聲聲怒慢聲悲。
過松源晨炊漆公店六首·其二
作者：楊萬里
朝代：宋

山北溪聲一路迎，山南溪響送人行。
也知流向金陵去，若過金陵莫寄聲。
過松源晨炊漆公店六首·其五
作者：楊萬里
朝代：宋

莫言下嶺便無難，賺得行人錯喜懽。
政入萬山圍子裏，一山放出一山攔。
過松源晨炊漆公店六首·其六
作者：楊萬里
朝代：宋

政是行人腸斷時，子規得得向人啼。
若能淚得居人臉，始信春愁總爲伊。
過松源晨炊漆公店六首·其四
作者：楊萬里
朝代：宋

日高谷底始微暄，嵐翠依然透骨寒。
說與行人忙底事，金雞聲裏促銀鞍。
過查瀨
作者：楊萬里
朝代：宋

眼底常山一武中，上灘更得半帆風。
青天以水爲銅鏡，白鷺前身是釣翁。
舊日岸頭渾改盡，數尖山觜忽攙空。
老夫只費五六日，行盡浙山西復東。
過楊二渡三首·其一
作者：楊萬里
朝代：宋

春跡無痕可得尋，不將詩眼看春心。
鶑邊楊柳鷗邊草，一日青來一日深。
過楊二渡三首·其三
作者：楊萬里
朝代：宋

柳見風時舞便輕，解將衮遍趁鶑聲。
道它誇逞腰肢著，風罷元來倦不勝。
過楊二渡三首·其二
作者：楊萬里
朝代：宋

兩日山尋儘野花，今晨水眺始桑麻。
春風嬌得千垂柳，恰限身才箇箇斜。
過楊子橋二首·其一
作者：楊萬里
朝代：宋

浪說春歸已四旬，淮南元自不知春。
明朝却是中和節，野次誰憐寂寞人。
過楊子橋二首·其二
作者：楊萬里
朝代：宋

客愁滿目政無聊，忽報船經楊子橋。
未到江南心已喜，隔江山色碧相招。
過楊子江二首·其一
作者：楊萬里
朝代：宋

祇有清霜凍太空，更無半點荻花風。
天開雲霧東南碧，日射波濤上下紅。
千載英雄鴻去外，六朝形勝雪晴中。
携瓶自汲江心水，要試煎茶第一功。
過楊子江二首·其二
作者：楊萬里
朝代：宋

天將天塹護吳天，不數殽函百二關。
萬里銀河瀉瓊海，一雙玉塔表金山。
旌旗隔岸淮南近，鼓角吹霜塞北閑。
多謝江神風色好，滄波千頃片時間。
過楊村
作者：楊萬里
朝代：宋

石橋兩畔好人煙，匹似諸村別一川。
楊柳陰中新酒店，蒲萄架底小漁船。
紅紅白白花臨水，碧碧黄黄麥際天。
政爾清和還在道，爲誰辛苦不歸田。
過樂平縣
作者：楊萬里
朝代：宋

笋蕨都無且則休，菜無半葉也堪羞。
滿城都賣雪花薺，昨日愁人未是愁。
過橫山塔下
作者：楊萬里
朝代：宋

六年三度過蘭溪，總是殘春首夏時。
最感橫山山上塔，迎人東去送人西。
過橫山塔下
作者：楊萬里
朝代：宋

隔岸山迎我，沿江柳拜人。
日摇秋水面，波閃白龍鱗。
不遣船迷路，俱從塔問津。
一生將玉鏡，千古照金身。
過水車鋪二首·其一
作者：楊萬里
朝代：宋

盡日塗中斷客行，兩邊山色到雲青。
溪光摇碎黄金日，波面跳成白玉星。
過水車鋪二首·其二
作者：楊萬里
朝代：宋

轎裏看書得晝眠，夢中驚浪撼漁船。
覺來書卷風吹亂，忘却前篇與後篇。
過江州岸回望廬山
作者：楊萬里
朝代：宋

廬山山南刷銅綠，黄金鋸解純蒼玉。
廬山山北潑藍青，碧羅幛裹翡翠屏。
昨日山南身歷徧，今朝山北舟中看。
山南是我所部民，山北是我鄉中人。
部民鄉人何厚薄，有人問我山美惡。
詫南賒得鄉里嫌，評北又道月旦嚴。
兩平只在一言內，山如西子破瓜歲，山南是面北是背。
過池陽舟中望九華山
作者：楊萬里
朝代：宋

役役催行邁，匆匆過此春。
杯翻五湖月，筆掃九華雲。
不是風煙好，何緣句子新。
茲游四千里，今日過三分。
過沙頭三首·其一
作者：楊萬里
朝代：宋

非煙非雨淡濛濛，深閉窗扉護晚風。
船外山光簾裏翠，岸頭花影鏡中紅。
過沙頭三首·其三
作者：楊萬里
朝代：宋

昨來飛樐下危瀧，不敢窺窗只閉窗。
莫歎江平船不進，只將行役當遊江。
過沙頭三首·其二
作者：楊萬里
朝代：宋

過了沙頭漸有村，地平江闊氣清溫。
暗潮已到無人會，只有篙師識水痕。
過洛社望南湖暮景三首·其一
作者：楊萬里
朝代：宋

南湖隔水見漁燈，雁落蘆汀八字橫。
對面雙峰煙雨裏，雙峰外面是宜興。
過洛社望南湖暮景三首·其三
作者：楊萬里
朝代：宋

一陣南風似箭來，蒲帆飛上最高桅。
兩邊岸柳都奔走，不及追船各自回。
過洛社望南湖暮景三首·其二
作者：楊萬里
朝代：宋

暮煙如雨雨如煙，一把珠簾隔遠山。
簾影漸濃山漸淡，恍然移入畫屏間。
過淮陰縣
作者：楊萬里
朝代：宋

索寞淮陰縣，人家草草中。
荻籬緯春勝，茅屋學船篷。
今日非昨日，南風轉北風。
霍然香霧散，放出一輪紅。
過淮陰縣題韓信廟前用唐律後用進退格·其一
作者：楊萬里
朝代：宋

來時月黑過淮陰，歸路天花舞故城。
一劍光寒千古淚，三家市出萬人英。
少年跨下安無忤，老父圯邊愕不平。
人物若非觀歲暮，淮陰何必減宣成。
過淮陰縣題韓信廟前用唐律後用進退格·其二
作者：楊萬里
朝代：宋

鴻溝祗道萬夫雄，雲夢何銷武士功。
九死不分天下鼎，一生還負室前鐘。
古來犬斃愁無蓋，此後禽空悔作弓。
兵火荒餘非舊廟，三間破屋兩株松。
過湖口縣上下石鐘山即東坡所記者是夕宿其下
作者：楊萬里
朝代：宋

上鐘山，下鐘山，兩鐘爾大何處懸。
滄波作杵天作簴，懸在江湖都會間。
蜀江西來一萬里，章江南來會於此。
更著鄱陽與彭蠡，混同四水作一水。
萬歲千秋撞不止，兩鐘可是難當抵。
上鐘打得到骨髓，下鐘打穿胸腹底。
世無坡老辨古器，誰知出自周與魏。
老夫不能認款識，願聞大聲開病耳，今夜月明正無滓。
過潤陂橋三首·其一
作者：楊萬里
朝代：宋

潤陂初上板橋時，欲入江東尚未知。
忽見橋心界牌子，脚根一半出江西。
過潤陂橋三首·其三
作者：楊萬里
朝代：宋

歷覽溪中有底鳴，蕭然蘆葉蓼花汀。
元來轎頂嗚嗚響，將謂風聲是雁聲。
過潤陂橋三首·其二
作者：楊萬里
朝代：宋

却憶庚寅侍板輿，過橋橋斷費人扶。
重來一見新橋了，淚濕秋風眼欲枯。
過烏沙望大塘石峰
作者：楊萬里
朝代：宋

城中長恨不見山，出城見山如等閑。
曹溪過了過岑嶺，不惟山粗石仍獷。
山如可師癩滿頂，石如陳三癭聯頸。
一路令人眼不開，眼開令人悶不醒。
烏沙未到一溪橫，水清見底心已清。
大塘六峰爭出迎，水精筆架琉璃屏。
兩峰玉筍初出土，三峰冰盤飣角黍。
一峰新琢金博山，霧作沈煙雲作縷。
忽然前岡平截斷，萬丈青尖餘寸許。
山神解憐客子愁，平地跳出蒼琳璆。
更借天公修月斧，神工一夜忙琱鎪。
近看定何者，遠看真可畫。
山神自賀應自詫，古來此地無車馬。
過烏石大小二浪灘俗呼浪爲郎因戲作竹枝歌二首·其一
作者：楊萬里
朝代：宋

灘聲十里響千鼙，躍雪跳霜入眼奇。
記得年時上灘苦，如今也有下灘時。
過烏石大小二浪灘俗呼浪爲郎因戲作竹枝歌二首·其二
作者：楊萬里
朝代：宋

小郎灘下大郎灘，伯仲分司水府關。
誰爲行媒教作贅，大姑山與小姑山。
過獺橋湖
作者：楊萬里
朝代：宋

圩路抨絃白，圩溝夾柳青。
藻明潜撥剌，日暖凍蜻蜓。
只箇新茅店，分明是水亭。
行來惟恐盡，覽處不容停。
過玉山東三塘五首·其一
作者：楊萬里
朝代：宋

筍輿拾得小涼天，旋與開窗急捲簾。
十里輕雲閣秋日，日光移在遠峰尖。
過玉山東三塘五首·其三
作者：楊萬里
朝代：宋

赤日中塗綠樹陰，肯將碧繖借行人。
片雲忽在樹頭上，失却勳勞庇得身。
過玉山東三塘五首·其二
作者：楊萬里
朝代：宋

遠峰隔水醒人心，一半斜陽一半陰。
僊子更衣晚粧束，紫茸領子翠毛衿。
過玉山東三塘五首·其五
作者：楊萬里
朝代：宋

繰車香裏過征衫，白繭黄絲兩兩三。
不是秋風上饒路，一生不信有冰蠶。
過玉山東三塘五首·其四
作者：楊萬里
朝代：宋

身行衢信兩中間，夾路尖峰面面寒。
只道秋山似春笋，不知春笋似秋山。
過瓜洲鎮
作者：楊萬里
朝代：宋

夜愁風浪不成眠，曉渡清平却晏然。
數棒金鉦到江步，一檣霜日上淮船。
佛狸馬死無遺骨，阿亮臺傾只野田。
南北休兵三十載，桑疇麥壠正連天。
過甓社諸湖進退格東西長七十里南北闊五十里
作者：楊萬里
朝代：宋

爲愛淮中掌似平，忽逢巨浸却心驚。
怪來萬頃不生浪，凍合五湖都是冰。
碧玉湖寬容我到，白銀地滑沒人行。
茲游只道清無價，清殺詩翁老不勝。
過瘦牛嶺
作者：楊萬里
朝代：宋

行盡天涯未遣休，梅州到了又潮州。
平生豈願乘肥馬，臨老須教過瘦牛。
夢裏長驚炊劍首，春前應許賦刀頭。
夜來尚有餘樽在，急喚渠儂破客愁。
過白土嶺望見芙蓉峰七八峰最東一峰特奇里人名爲芙蓉尖云
作者：楊萬里
朝代：宋

看山須是高處看，低處看來元不見。
君看矮子仰高人，只識長身那識面。
今晨雨止昇火輪，一光銷盡千山雲。
千山數日眼中失，今晨頭角都爭出。
初登峻嶺也心驚，上到絕頂忽眼明。
天外數枝青玉筆，飛入錦囊寒突兀。
問來還是芙蓉尖，闊開兩窗高捲簾。
過白沙渡得長句呈澹庵先生
作者：楊萬里
朝代：宋

收紅拾紫消幾許，也費一春强半雨。
不辭長江萬波阻，來聽先生夜深語。
尚憶向來侍樽俎，微雪斜飛小梅吐。
先生半酣染霜兔，金章玉句空萬古。
今年寒食還相聚，明年寒食知何處。
只道先生押班去，不道門生折腰苦。
過白沙竹枝歌六首·其一
作者：楊萬里
朝代：宋

穹崖絕嶂入雲天，烏鵲纔飛半壁間。
遠渚長汀草如積，牛羊須上最高山。
過白沙竹枝歌六首·其三
作者：楊萬里
朝代：宋

絕憐山崦兩三家，不種香秔只種麻。
耕徧沿堤鋤徧嶺，都來能得幾生涯。
過白沙竹枝歌六首·其二
作者：楊萬里
朝代：宋

田畝渾無寸尺强，真成水國更山鄉。
夾江黄去堤堤粟，一望青來谷谷桑。
過白沙竹枝歌六首·其五
作者：楊萬里
朝代：宋

昨日下灘風打頭，羨他上水似輕鷗。
朝來上水帆都卸，真箇輕鷗也自愁。
過白沙竹枝歌六首·其六
作者：楊萬里
朝代：宋

絕壁臨江千尺餘，上頭一徑過肩輿。
舟人仰看膽俱破，爲問行人知得無。
過白沙竹枝歌六首·其四
作者：楊萬里
朝代：宋

東沿西泝浙江津，去去來來暮復晨。
上岸牽檣推穉子，隔船招手認鄉人。
過百家渡四絕句·其一
作者：楊萬里
朝代：宋

出得城來事事幽，涉湘半濟值漁舟。
也知漁父趁魚急，翻著春衫不裹頭。
過百家渡四絕句·其三
作者：楊萬里
朝代：宋

柳子祠前春已殘，新晴特地却春寒。
疎籬不與花爲護，只爲蛛絲作網竿。
過百家渡四絕句·其二
作者：楊萬里
朝代：宋

園花落盡路花開，白白紅紅各自媒。
莫問早行奇絕處，四方八面野香來。
過百家渡四絕句·其四
作者：楊萬里
朝代：宋

一晴一雨路乾濕，半淡半濃山疊重。
遠草平中見牛背，新秧疎處有人蹤。
過皂口
作者：楊萬里
朝代：宋

贛石三百里，春流十八灘。
路從青壁絕，船到半江寒。
不是春光好，誰供客子看。
猶須一尊淥，併遣百憂寬。
過真陽峽六首·其一
作者：楊萬里
朝代：宋

玉削雙崖一水通，一重一掩更重重。
平生山水看多少，最愛真陽第二峰。
過真陽峽六首·其三
作者：楊萬里
朝代：宋

仰見青天尺許青，無波江水不勝平。
只驚白晝山竹裂，杜宇初聞第一聲。
過真陽峽六首·其二
作者：楊萬里
朝代：宋

莫道無人逕亦窮，尚餘碧篠伴青楓。
白雲不是從天降，坐看生從翠崦中。
過真陽峽六首·其五
作者：楊萬里
朝代：宋

榕樹陰中一葦橫，鷓鴣聲裏數峰青。
南人到此亦腸斷，一是南人作麽生。
過真陽峽六首·其六
作者：楊萬里
朝代：宋

百灘千港幾濤波，聚入真陽也未多。
若遣峽山生塞了，不知江水倒流麽。
過真陽峽六首·其四
作者：楊萬里
朝代：宋

堪笑跳波數百灘，如何入峽頓無喧。
人言此峽如巴峽，只欠三聲墮淚猿。
過石塘
作者：楊萬里
朝代：宋

萬石中通一線流，千盤百折過孤舟。
灘頭未下人猶笑，下了灘頭始覺愁。
過石硊渡
作者：楊萬里
朝代：宋

峨橋小渡十里長，石硊小渡五里强。
斜風細雨寒蘆裏，下有深潭黑無底。
渡船劣似紙半張，五里却成一千里。
中流風作浪如山，前進不得後退難。
隔溪市井只咫尺，安得飛墮於其間。
大江風濤堪著力，小渡風濤更無格。
咫尺性命輕於毛，只恐一毛猶不直。
過石磨嶺嶺皆創爲田直至其頂
作者：楊萬里
朝代：宋

翠带千鐶束翠巒，青梯萬級搭青天。
長淮見說田生棘，此地都將嶺作田。
過磨盤得風掛帆
作者：楊萬里
朝代：宋

兩岸黄旗小隊兵，新晴歸路馬蹄輕。
全番長笛橫腰鼓，一曲春風出塞聲。
鵲噪鴉啼俱喜色，船輕風順更兼程。
却思兩日淮河浪，心悸魂驚尚未平。
過神助橋亭
作者：楊萬里
朝代：宋

下轎渾將野店看，只驚脚底水聲寒。
不知竹外長江近，忽有高桅出寸竿。
過秀溪長句
作者：楊萬里
朝代：宋

去年來此上巳日，今年重來未寒食。
臨溪照影老自羞，慚愧春光尚相識。
秀溪何許好春容，最是溪深樹密中。
海棠開盡却成白，桃花欲落翻深紅。
過秦淮
作者：楊萬里
朝代：宋

曉過新橋啟轎窗，要看春水弄春光。
東風作意驚詩眼，攪亂垂楊兩岸黄。
過章戴岸二首·其一
作者：楊萬里
朝代：宋

山水教無暑，牛羊報有村。
近沙經雨凈，遠樹入煙昏。
奔走何時了，升沉未要論。
江鷗大自在，雪影正孤翻。
過章戴岸二首·其二
作者：楊萬里
朝代：宋

港汊村村出，江流節節添。
可憐千嶂好，輸與一峰尖。
過雨日初軟，順風波更恬。
旋褰篷作屋，更掛簟爲簾。
過笪橋
作者：楊萬里
朝代：宋

輕風欲動沒人知，早被垂楊報酒旗。
行到笪橋中半處，鍾山飛入轎窗來。
過羅溪南望撫州泉嶺
作者：楊萬里
朝代：宋

泉嶺諸峰太劣生，與儂爭走學儂行。
蒼官總上山頭去，一色前驅娖翠旌。
過翥山渡
作者：楊萬里
朝代：宋

千重溪水萬重山，半月深行井底天。
井外還來天大在，江心一眼四無邊。
過胡駱坑二首·其一
作者：楊萬里
朝代：宋

說盡山寒未識寒，此間寒不是人間。
巖崖泉凍琉璃澗，冰雪雲封翡翠山。
一擔衣裳都著盡，兩邊窗子更深關。
聳肩縮頸仍呵手，無策能溫兩脚頑。
過胡駱坑二首·其二
作者：楊萬里
朝代：宋

已被山寒病老身，車徒溪涉更艱勤。
霧皆成點元非雨，日出多時未脫雲。
猿鳥一聲人不見，松杉四塞徑無痕。
十分晴暖儂何福，肯借曦光三五分。
過胥口江水大漲舟楫不進
作者：楊萬里
朝代：宋

北江西水兩相逢，胥口波濤特地雄。
萬事向儂冰與炭，一生行役雨和風。
急流欲上人聲閙，近岸還移牽路窮。
河伯喜歡儂苦惱，併將恩怨惱天公。
過胥口鎮
作者：楊萬里
朝代：宋

桄榔葉垂翠羽鮮，木綿花暖紫霞翻。
疾雷急雨忽開霽，淡白雲拂濃清山。
過臨平二首·其一
作者：楊萬里
朝代：宋

臨平放目渺無涯，蓮蕩蘋汀不釘牌。
雪後輕船四撈漉，斷蘆殘荻總成柴。
過臨平二首·其二
作者：楊萬里
朝代：宋

人家點綴荻花林，水繞階除雪濕衿。
最是疎籬與脩竹，脚根半入小河深。
過臨平蓮蕩四首·其一
作者：楊萬里
朝代：宋

蓮蕩層層鏡樣方，春來嫩玉斬新光。
角頭一一張蘆箔，不遣魚蝦過別塘。
過臨平蓮蕩四首·其三
作者：楊萬里
朝代：宋

朝來採藕夕來漁，水種菱荷岸種蘆。
寒浪落時分作蕩，新流漲後合成湖。
過臨平蓮蕩四首·其二
作者：楊萬里
朝代：宋

蓮蕩中央劣露沙，上頭便著野人家。
籬邊隨處插垂柳，簷下小船縈釣車。
過臨平蓮蕩四首·其四
作者：楊萬里
朝代：宋

人家星散水中央，十里芹羹菰飯香。
想得薰風端午後，荷花世界柳絲鄉。
過若山坊進退格
作者：楊萬里
朝代：宋

綠漲空中幄，黄鋪地上雲。
風條鈎過轎，雨穟沒行人。
夾路桑千樹，平田稻十分。
泥行殊不惡，物色逐村新。
過蕉坑
作者：楊萬里
朝代：宋

楓葉乾餘尚小紅，苕花飛盡不留茸。
經旬欲雪還無雪，只作清寒惱殺儂。
過蘇巖
作者：楊萬里
朝代：宋

仰望蒼巖高更深，巖中佳處著禪林。
瓊泉萬仞峰頭落，一滴泉聲一醒心。
過虎頭磯
作者：楊萬里
朝代：宋

虎卧中流扼兩涯，目光鬚怒首仍回。
真陽峽裏君須記，箇是瞿塘灧澦堆。
過西坑
作者：楊萬里
朝代：宋

乾風無那濕雲何，吹不能開只助他。
野水落溪生蟹眼，一番過了一番多。
過西山
作者：楊萬里
朝代：宋

一年兩踏西山路，西山笑人應解語。
胸中百斛朱墨塵，雨捲珠簾無半句。
殷勤買酒謝西山，慚愧山光開我顔。
鬢絲渾爲催科白，塵埃滿胸獨遑惜。
過謝家灣
作者：楊萬里
朝代：宋

行盡牛蹊兔逕中，忽逢平野四連空。
意隨白鷺一雙去，眼過青山千萬重。
近嶺已看看遠嶺，連峰不愛愛孤峰。
一丘一壑知何意，疎盡官人著牧童。
過趙家莊
作者：楊萬里
朝代：宋

老子方孤悶，西山忽在旁。
回頭鄔子砦，明眼趙家莊。
試飲章江味，中涵吉水香。
望鄉儂已喜，而況到吾鄉。
過鄭步
作者：楊萬里
朝代：宋

漸有人家松桂叢，韶州山水勝南雄。
未須青惜峰巒過，過了諸峰得好峰。
過鄱陽湖天晴風順
作者：楊萬里
朝代：宋

湖外廬山已見招，春風好送木蘭橈。
青天挾日波中浴，白晝繁星地上跳。
萬頃琉璃吹一葉，半簪霜雪快今朝。
廬陵歸路從西去，却峭東帆趁落潮。
過金沙洋望小海
作者：楊萬里
朝代：宋

海霧初開明海日，近樹遠山青歷歷。
忽然咫尺黑如漆，白晝如何成暝色。
不知一風何許來，霧開還合合還開。
晦明百變一彈指，特地遣人驚復喜。
海神無處逞神通，放出一斑夸客子。
須臾滿眼賈胡船，萬頃一碧波黏天。
恰似錢塘江上望，只無兩點海門山。
我行但作遊山看，減却客愁九分半。
過金臺天氣頓熱三首·其一
作者：楊萬里
朝代：宋

江雲山翠借朝涼，晚日晴波挾暑光。
舊說長江無六月，暮春已自不禁當。
過金臺天氣頓熱三首·其三
作者：楊萬里
朝代：宋

入到船中氣鬰蒸，出來船外日侵陵。
綠波欲沸清何在，青蓋張來似不曾。
過金臺天氣頓熱三首·其二
作者：楊萬里
朝代：宋

日曬船篷四面炊，幾時却得出船時。
江西未到何須恨，且到三衢也自奇。
過金臺望橫山塔
作者：楊萬里
朝代：宋

昨夜愁勤雨，今朝喜嬾風。
金臺斜岸北，玉塔正船東。
灘改呈新磧，山回隠暗峰。
蘭溪水亭子，作意定留儂。
過鉛山江口
作者：楊萬里
朝代：宋

下却諸灘水漸平，舟行已遠上饒城。
酒家便有江鄉景，綠柳梢頭掛玉瓶。
過長峰逕遇雨遣悶十絕句·其一
作者：楊萬里
朝代：宋

說著長峰十日愁，夜來發處四更頭。
莫令炬火風吹黑，未說紅紗絳蠟休。
過長峰逕遇雨遣悶十絕句·其一〇
作者：楊萬里
朝代：宋

鰌是蝦兄非善地，橘和瓣種带禳災。
烏椑不熟還無事，小艇難乘莫載來。
過長峰逕遇雨遣悶十絕句·其七
作者：楊萬里
朝代：宋

猿藤陂子枉驚吁，未抵長峰小半塗。
今夕前頭何許宿，不知出得逕來無。
過長峰逕遇雨遣悶十絕句·其三
作者：楊萬里
朝代：宋

野炊未到也饑嗔，到得炊邊却可人。
傘作旅亭泥處坐，水漂地竈雨中薪。
過長峰逕遇雨遣悶十絕句·其九
作者：楊萬里
朝代：宋

出得山來未見村，已知村近稍多田。
坐看雲脚都垂地，回望峰頭已入天。
過長峰逕遇雨遣悶十絕句·其二
作者：楊萬里
朝代：宋

百里如何一日行，晴天猶自急追程。
山雲管得儂愁雨，强做催詩數點聲。
過長峰逕遇雨遣悶十絕句·其五
作者：楊萬里
朝代：宋

一眼空山空復空，欹蘆倒荻雨和風。
却緣小隊旌旗過，教得青楓學著紅。
過長峰逕遇雨遣悶十絕句·其八
作者：楊萬里
朝代：宋

下到危坡斗處泥，旁臨崩岸仄邊溪。
不須杜句能驅瘧，只誦長峰遣悶詩。
過長峰逕遇雨遣悶十絕句·其六
作者：楊萬里
朝代：宋

何須人跡到來曾，點汙松風澗水聲。
不是先生愛山水，是間却遣阿誰行。
過長峰逕遇雨遣悶十絕句·其四
作者：楊萬里
朝代：宋

石上菖蒲鐵作鬚，寸根九節許清臞。
安期自是參渠底，却重安期不重渠。
過閶門溪
作者：楊萬里
朝代：宋

黟祁二邑水分源，到此同流怒政奔。
忽值兩山盤作峽，更峨雙石插爲門。
中通翠浪纔容線，仰看青天細似盆。
灧澦瞿唐姑未問，祗經此險已銷魂。
過陂子逕五十餘里喬木蔽天遣悶柒絕句·其一
作者：楊萬里
朝代：宋

林中亭午始微明，楓倒杉傾滿路橫。
黄葉青苔深一丈，先生却愛此中行。
過陂子逕五十餘里喬木蔽天遣悶柒絕句·其七
作者：楊萬里
朝代：宋

山窮喜見一平川，不似林中不識天。
只出此山災便散，何須更問小行年。
過陂子逕五十餘里喬木蔽天遣悶柒絕句·其三
作者：楊萬里
朝代：宋

蘆深石路旋芟開，藤絓肩輿却倒回。
蘭蕙連山爲誰好，芭蕉滿谷不緣栽。
過陂子逕五十餘里喬木蔽天遣悶柒絕句·其二
作者：楊萬里
朝代：宋

草光葉潤亦清佳，翠裏生香不是花。
一事說來人不信，蕨長如樹蚓如蛇。
過陂子逕五十餘里喬木蔽天遣悶柒絕句·其五
作者：楊萬里
朝代：宋

晚風寂寂樹陰陰，松不悲鳴竹不吟。
只有清泉逢白石，向人刺口說山林。
過陂子逕五十餘里喬木蔽天遣悶柒絕句·其六
作者：楊萬里
朝代：宋

澗泉勸我出山遲，曲曲遮留步步隨。
泉自多情儂自悶，今宵會有出山時。
過陂子逕五十餘里喬木蔽天遣悶柒絕句·其四
作者：楊萬里
朝代：宋

爲憐上轎齧人肩，下轎行來脚底穿。
客子心心愁欲暮，碧雲偏作半陰天。
過陳公逕二首·其一
作者：楊萬里
朝代：宋

去歲陳公逕裏松，船中仰看愛松風。
只今身在松風裏，下看江船西復東。
過陳公逕二首·其二
作者：楊萬里
朝代：宋

江行十日厭船遲，却換籃輿踏路泥。
江水別來纔兩日，陳公逕下再相隨。
過雙陂
作者：楊萬里
朝代：宋

霜後寒溪清更清，冰如溪水水如冰。
閑行也有窮忙事，問訊梅花開未曾。
過霅川大溪
作者：楊萬里
朝代：宋

菰蒲際天青無邊，只堪蓮蕩不堪田。
中有一溪元不遠，摺作三百六十灣。
政如綠錦地衣上，玉龍盤屈於其間。
前船未轉後船隔，前灣望得到不得。
及至前灣到得時，只與後灣纔咫尺。
朝來已度數百縈，問知德清猶半程。
老夫乍喜櫂夫悶，管有到時君莫問。
過霸東石橋桐花盡落
作者：楊萬里
朝代：宋

老去能逢幾箇春，今年春事不關人。
紅千紫百何曾夢，壓尾桐花也作塵。
過青陽縣望九華山雲中不真來早大霧竟不見其全三首·其一
作者：楊萬里
朝代：宋

山長百里玉孱顔，百里何緣盡好山。
只是縣前青一簇，九芙蓉出五雲間。
過青陽縣望九華山雲中不真來早大霧竟不見其全三首·其三
作者：楊萬里
朝代：宋

懊惱西來不見山，五更指準月中看。
却將香霧寬裁幕，性燥和天總一漫。
過青陽縣望九華山雲中不真來早大霧竟不見其全三首·其二
作者：楊萬里
朝代：宋

肩輿過了九華西，恨殺秋雲故故低。
遮盡奇峰時放出，逐峰放出不教齊。
過顯濟廟前石磯竹枝詞二首·其一
作者：楊萬里
朝代：宋

石磯作意惱舟人，束起波濤遣怒奔。
撐折萬篙渾不枉，石磯贏得萬餘痕。
過顯濟廟前石磯竹枝詞二首·其二
作者：楊萬里
朝代：宋

大磯愁似小磯愁，篙稍寬時船即流。
撐得篙頭都是血，一磯又復在前頭。
過高郵
作者：楊萬里
朝代：宋

解纜維楊欲夕陽，過舟覆盎已晨光。
夾河漁屋都編荻，背日船篷尚滿霜。
城外城中四通水，堤南堤北萬垂楊。
一州斗大君休笑，國士秦郎此故鄉。
過髦塘渡
作者：楊萬里
朝代：宋

雪浪無堅岸，金沙有退痕。
斷橋猶半板，漱樹欲枯根。
爲問新來漲，今年第幾番。
昨來愁此渡，已濟不堪論。
過鶑鬬湖三首·其一
作者：楊萬里
朝代：宋

畫舫如山水上奔，小船似鴨避河濱。
紅旗青蓋鳴鉦處，都是迎來送往人。
過鶑鬬湖三首·其三
作者：楊萬里
朝代：宋

春來已自兩旬餘，欲借春看未見渠。
煙樹隔湖三十里，寒梢依舊向人疎。
過鶑鬬湖三首·其二
作者：楊萬里
朝代：宋

忽聞江上四驩呼，知近吳江鶑鬭湖。
火炬燈籠不須辦，使家行住按程塗。
過黄巢磯
作者：楊萬里
朝代：宋

黄巢磯與白沙灘，只是聞名已膽寒。
自笑南來三換歲，一年一度犯驚湍。
過鼓鳴林小雨二首·其一
作者：楊萬里
朝代：宋

淅淅船篷雨點聲，疎疎江面縠紋生。
石峰斗起三千丈，身在假山園裏行。
過鼓鳴林小雨二首·其二
作者：楊萬里
朝代：宋

下瀧小舫戴尖篷，未論千峰與萬峰。
只是舟人頭上笠，也堪收入畫圖中。
過龜峰
作者：楊萬里
朝代：宋

大龜昂首瞻南天，仙人赤脚騎龜肩。
小龜一雙走隨母，指爪穿盡追不前。
仙人不知卜何事，踏脫綠毛紛滿地。
老夫也要鑽一鑽，何日故園遂歸計。
道傍小憩觀物化
作者：楊萬里
朝代：宋

蝴蝶新生未解飛，鬚拳粉濕睡花枝。
後來借得風光力，不記如癡似醉時。
道傍小松
作者：楊萬里
朝代：宋

小松如小兒，能坐未能立。
亂髮覆地皮，勁氣排雪汁。
誰將救暍手，種此青戢戢。
秋陽暴行人，清蔭何時及。
道傍小桃
作者：楊萬里
朝代：宋

吹盡殘桃無可殘，也無地上落花痕。
獨行尋到青苔處，拾得嫣紅一片看。
道傍怪松
作者：楊萬里
朝代：宋

夾道長松去去幽，一松奇怪獨凌秋。
兩枝垂地却翻上，活走雙龍戲翠毬。
道旁店
作者：楊萬里
朝代：宋

路旁野店兩三家，清曉無湯況有茶。
道是渠儂不好事，青瓷瓶插紫薇花。
道旁桐花
作者：楊萬里
朝代：宋

春色來時物喜初，春光歸日興闌餘。
更無人餞春行色，猶有桐花管領渠。
道旁槿籬
作者：楊萬里
朝代：宋

夾路疎籬錦作堆，朝開暮落復朝開。
抽心粔籹輕拖糝，近蔕燕支釅抹腮。
占破半年猶道少，何曾一日不芳來。
花中却是渠長命，換舊添新底用催。